Bill Gates navštívil Slovensko, dcéru podporil na jazdeckých pretekoch

Jazdecké preteky v Šamoríne sú svetové, predvlani sa ich zúčastnil dubajský emir.

ŠAMORÍN, BRATISLAVA. Zakladateľ softvérovej spoločnosti Microsoft a filantrop Bill Gates po trinástich rokoch navštívil Slovensko. Tentokrát nie preto, aby tu riešil biznis. V piatok podporoval 21-ročnú dcéru Jennifer Katharine v Šamoríne na jazdeckom Pohári národov, informovala o tom televízia JOJ. „Pohár národov je medzinárodná súťaž, ktorá je zároveň kvalifikáciou na Svetový pohár v USA v roku 2018,“ povedal pre JOJ riaditeľ podujatia Denis Monticolo. V Šamoríne cez víkend súťaží jedenásť štvorčlenných družstiev, Jennifer K. Gates je členkou amerického tímu. Jazdectvu sa profesionálne venuje od detstva. Bill Gates, ktorého bohatstvo časopis Forbes odhaduje na 86 miliárd dolárov, bol naposledy na Slovensku v januári 2004, kedy tu riešil najmä obchod s verejným sektorom. Dva roky predtým podpísala vláda s Microsoftom takzvanú multilicenčnú zmluvu, cez ktorú vláda dodnes platí Microsoftu za jeho produkty pre verejnú správu niekoľko miliónov eur ročne. Nie je to prvýkrát, čo svetová jazdecká súťaž v Šamoríne prilákala na Slovensku prominentov. Predvlani tam prišiel šejk Mohamed bin Rašíd al-Maktúm, premiér a viceprezident Spojených arabských emirátov a emir Dubaja. On sám a aj jeho syn - dubajský princ Hamdan sú totiž vytrvalostnými jazdcami. Vlani sa pretekov zúčastnil princ už len sám. Al-Maktúm tiež patrí medzi najbohatších ľudí sveta, podieľal sa napríklad na výstavbe najvyššej budovy sveta Burdž Chalífa v Dubaji či vytvorení tamojších umelých Palmových ostrovov. Šamorínsky športový areál x-bionic sphere je s rozlohou viac ako sto hektárov najväčším a najmodernejším jazdeckým centrom v strednej Európe. Okrem dostihových dráh a parkúrového areálu je v ňom sedemsto stajní. Nachádza sa tu akvapark, wellness či hotel s 282 izbami a takmer dvetisíc kongresovými miestami. Športový areál pojme až 16 600 divákov. Vlastník športoviska nie je jasný, ale autorom myšlienky vybudovať tu jazdecký areál je finančník Mário Hoffmann. V minulosti projekt podľa týždenníka Trend financoval bankový holding J&T Finance Group.


Vysokí predstavitelia USA a Číny si na budúci týždeň zatelefonujú.

WASHINGTON. USA a Čína už čoskoro obnovia obchodné rokovania na vysokej úrovni. Uviedol to v stredu ekonomický poradca Bieleho domu Larry Kudlow. Vysokí predstavitelia Spojených štátov a Číny si na budúci týždeň zatelefonujú, aby sa dohodli na osobnom stretnutí a na pokračovaní vzájomných rokovaní o obchode medzi dvoma najväčšími svetovými ekonomikami, povedal Kudlow. Tie sa náhle zastavili v máji, keď americký prezident Donald Trump obvinil Čínu, že neplní svoje sľuby a zvýšil clá na čínsky import z 10 % na 25 %. Trump a čínsky prezident Si Ťin-pching sa minulý týždeň na okraji summitu skupiny G20 v Japonsku dohodli na obnovení rozhovorov. Kudlow najskôr povedal, že tímy vyjednávačov sa stretnú na budúci týždeň, neskôr však tento termín "upravil", keď vyhlásil, že osobné rozhovory sa začnú "čoskoro". A dodal, že americký obchodný zástupca Robert Lighthizer a viceprezident Číny Liou Che už spolu telefonovali tento týždeň.


Ako odvážiť surikatu? V londýnskej zoo kontrolovali zvieratá

Zvieratá podstúpili každoročnú kontrolu.

LONDÝN. Na snímkach môžete vidieť, ako sa váži dikobraz alebo ako zoológovia merajú leva indického. Tučniaky museli pracovníci londýnskej ZOO nalákať na rybky. Zoologická záhrada neskôr údaje nahráva do špeciálneho medzinárodného informačného systému, ktorý zdieľa informácie so zoologickými záhradami z celého sveta. Pozrite si fotografie z váženia a merania zvierat.


Problémy hokejovej Žiliny pokračujú, jej účasť v prvej lige je ohrozená

ŽILINA. Účasť MsHK Žilina v druhej najvyššej slovenskej hokejovej súťaži je neistá. Mestské zastupiteľstvo v utorok neschválilo zmluvu o prenájme komplexu zimného štadióna akciovej spoločnosti MsHK Žilina, v ktorej má mesto stopercentný podiel. Podľa zmluvy, ktorú poslancom predložil primátor Žiliny Peter Fiabáne, chcelo mesto prenajať klubu zimný štadión na tri roky za symbolický ročný nájom jedno euro. Všetky výnosy z prenájmov priestorov štadióna a reklamy mali ísť na činnosť klubu. Ročný rozpočet klubu, ktorý bol prílohou zmluvy o prenájme, predpokladal náklady takmer 370 000 eur, čo bolo o polovicu menej ako v uplynulom ročníku. Predpokladané príjmy boli 285 000 eur. Podľa primátora nie je rozhodnutie poslancov pre neho povzbudzujúce vzhľadom na množstvo energie a času, ktoré venovali snahe dať žilinskému hokeju budúcnosť. Či sa muži Žiliny predstavia v nasledujúcom ročníku St. Nicolaus 1. ligy, je podľa primátora predčasné hovoriť. Viac svetla do situácie vnesie rokovanie s predstavenstvom a dozornou radou MsHK Žilina. "Som presvedčený, že to neznamená definitívny koniec mužského hokeja. Odpoveď je skôr na strane ľudí, ktorí sa v žilinskom hokeji angažujú dnes. Je tu fungujúci mládežnícky hokejový klub, ktorý môže byť základom budúcnosti," uviedol Fiabáne. "Či príde v najbližších dňoch a týždňoch nejaká energia pre seniorský hokej, to očakávam od tých, ktorí majú hokej radi a ktorí ho povzbudzujú. Očakávať, že všetko vyrieši primátor a vedenie mesta, považujem za nie relevantné očakávanie. Uvítal by som, keby sa našiel aj niekto ďalší, kto chce pomôcť," doplnil primátor. Mestu sa po vypadnutí hokejistov z Tipsport ligy nepodarilo počas letnej prestávky získať investora, na poste generálneho manažéra skončil po necelých troch mesiacoch Ernest Bokroš. Účasť seniorov klubu s 94-ročnou históriou v nasledujúcom ročníku St. Nicolaus 1. ligy je tak otázny i napriek tomu, že Žilina medzi prihlásenými mužstvami figuruje.


Babiš už má jasno o siedmich kreslách vo vláde

PRAHA. Hajtmani, ktorí boli zvolení do Poslaneckej snemovne za ANO, si podľa rozhodnutia celoštátneho výboru tohto hnutia musia vybrať, či zostanú hajtmanmi alebo budú poslancami. Tak sa už rozhodla Jaroslava Pokorná Jermanová zo Stredočeského kraja, ktorá sa kresla v Snemovni vzdá. Spravodajskému serveru iDNES.cz to v stredu povedal šéf ANO Andrej Babiš. Zároveň uviedol, že už má predstavu o siedmich až ôsmich kreslách v menšinovej vláde, ktorú pripravuje. Okrem pätice doterajších ministrov za ANO má Babiš jasno tiež o ďalších dvoch až troch, pričom aktuálne hľadá hlavne kandidátov na pozície ministrov školstva, priemyslu a kultúry. Konkrétne mená ale zatiaľ prezradiť nechcel. Viacero tipov má šéf ANO na ministra obrany, kde už nemá pokračovať podpredseda hnutia Martin Stropnický. Ako diplomat a bývalý veľvyslanec v Portugalsku či vo Vatikáne sa Stropnický presunie zrejme na ministerstvo zahraničných vecí. V Babišovej menšinovej vláde ANO doplnenej o nestraníkov, by mali zostať doterajší ministri Karla Šlechtová, Richard Brabec, Robert Pelikán a Dan Ťok. Kreslo ministra pre legislatívu a ľudské práva sa podľa Babiša zrejme presunie pod ministerstvo spravodlivosti. ANO čakajú ešte v stredu rokovania s ČSSD, s ktorou chce Babiš riešiť predovšetkým zloženie dolnej komory, obsadenie snemu výborov a komisií, priblížil portál Novinky.cz. Babiš doposiaľ nemá vyjednanú podporu pre svoju vládu. Iba komunisti z KSČM opatrne pripustili, že by mohli tolerovať menšinový kabinet ANO doplnený o nestraníkov. Hnutie Strany priamej demokracie (SPD) takúto toleranciu odmietlo. Šéf SPD Tomio Okamura má totiž záujem len o priamu účasť vo vláde, pripomenul server iDNES.cz.


Wawrinka štvrtýkrát v sérii postúpil do štvrťfinále, Thiem skrečoval s Del Potrom

Argentínsky rekonvalescent po dlhodobých ťažkostiach so zápästiami Juan Martín Del Potro už je vo štvrťfinále dvojhry na grandslamovom tenisovom turnaji US Open v New Yorku. Miestny šampión zo sezóny 2009 viedol v pondelok v osemfinálovom 4. kole nad Dominicom Thiemom nasadeným ako ôsmym 6:3, 3:2, keď Rakúšan po 72 minútach odstúpil pre zranenie pravého kolena. Dvadsaťsedemročný rodák z Tandilu Del Potro je vo štvrťfinále v lokalite Flushing Meadows premiérovo od ročníka 2012. Následne sa lúčil v 2. kole a predvlani aj minulý rok zo zdravotných dôvodov absentoval. V osmičke si zmeria sily s úspešným z duelu Iľja Marčenko (Ukr.) - Stan Wawrinka (Švaj.-3). "Cítim sa tu ako doma. Neviem, či som dnes lepší, ako som bol pri tom celkovom triumfe pred siedmimi rokmi, ale neprestávam snívať," citovala Del Potra agentúra APA.  Od soboty 23-ročný Thiem (10.) uviedol, že koleno ho začalo pobolievať tri dni dozadu. Odhadol, že prvotným dôvodom boli pľuzgiere, ktorým prispôsobil svoj pohyb: "Zhoršilo sa to ku koncu dnešného prvého setu. Radšej som napokon odstúpil, nechcel som riskovať vážnejšie poškodenie. Pôjdem na vyšetrenie magnetickou rezonanciou."  Niekdajší štvrtý muž renkingu ATP Del Potro, aktuálne 142. v hodnotení, zažíva vydarené obdobie. Na augustových olympijských hrách v Riu de Janeiro získal striebro. Základ položil vyradením srbského lídra svetového rebríčka Novaka Djokoviča už v 1. kole. Na medzinárodných otvorených majstrovstvách Spojených štátov amerických 2016 hrá na základe voľnej karty. Podujatím zatiaľ prechádza bez straty čo i len setu.  Argentínčan je najnižšie renkingovo postaveným štvrťfinalistom US Open od roku 1991 a takéhoto prieniku legendárneho domáceho Jimmyho Connorsa. Ten vtedy mal 39 rokov, bol 174. v systéme a dostal sa až do semifinále. Švajčiarsky tenista Stan Wawrinka nasadený ako tretí štvrtý raz v rade a piatykrát celkovo postúpil do štvrťfinále dvojhry na grandslamových US Open v New Yorku. Semifinalista ročníkov 2013 a 2015 zvíťazil v pondelok v osemfinálovom 4. kole nad 28-ročným Ukrajincom Iľjom Marčenkom (63.) za 166 minút 6:4, 6:1, 6:7 (5), 6:3. Hrdina Australian Open 2014 a Roland Garros 2015 Wawrinka napokon nepykal za to, že v treťom sete premrhal náskok 5:3 na gemy. Tridsaťjedenročný rodák z Lausanne bude v osmičke hrať s 27-ročným Argentínčanom Juanom Martínom Del Potrom (142., kedysi však bol na 4. pozícii). S víťazom US Open 2009 má skóre 2:4, hoci spočiatku viedol 2:0. V 2. kole tohtoročného Wimbledonu mu podľahol 6:3, 3:6, 6:7 (2), 3:6. Andy Murray a Japonec Kei Nišikori nastúpia proti sebe vo štvrťfinále US Open. Murray v osemfinále ako nasadenádvojka deklasoval Bulhara Grigora Dimitrova 6:1, 6:2, 6:2. Nišikori v pozícii turnajovej šestky vyradil chorvátskeho dlháňa Iva Karloviča 6:3, 6:4, 7:6 (4). Murray urobil s talentovaným Dimitrovom krátky proces a potvrdil, že počas tohto leta hra v životnej forme. Po obnovení spolupráce s trénerom Ivanom Lendlom triumfoval vo Wimbledone, v Riu de Janeiro obhájil olympijské zlato z Londýna 2012. "Nedal som Dimitrovovi žiadnu šancu pomýšľať na prípadný zvrat. Od začiatku som držal opraty zápasu pevne v rukách. Základom bolo kvalitné podanie, vďaka môjmu servisu som dnes získal veľa ľahkých fiftínov. Podmienkyna tohtoročnom US Open mi umožňujú podávať rýchlejšie, je to pre mňa výhoda. V porovnaní s predchádzajúcim zápasom som použil raketu so silnejším výpletom a mohol som do loptičiek udierať o niečo tvrdšie," citovala slová rodáka zo škótskeho Dunblane agentúra AP.  Dimitrov priznal, že na Murrayho v pondelok nemal. "Došlej mi dych, nezvládol som to fyzicky ani mentálne. Andy potvrdil, že je teraz najlepší hráč na okruhu ATP. V uplynulých mesiacoch vyhral 26 z 27 stretnutí, čo hovorí jasnou rečou. V lete prehral iba jediný raz - vo finále turnaja v Cincinnati s Marinom Čiličom."  Juan Martín Del Potro (Arg.) - Dominic Thiem (Rak.-8) 6:3, 3:2 - skreč, Thiem po 72 minútach odstúpil Stanislas Wawrinka (3-Švajč.) - Iľja Marčenko (Ukr.) 6:4, 6:1, 6:7 (5), 6:3 Andy Murray (2-V. Brit.) - Grigor Dimitrov (22-Bul.) 6:1, 6:2,6:2 Kei Nišikori (6-Jap.) - Ivo Karlovič (21-Chor.) 6:3, 6:4, 7:6 (4)


KOMENTÁR ZUZANY ULIČIANSKEJTrump sa sťažoval na divadelníkov. Vraj sú neúctiví

Návšteva utlrakonzervatívneho politika v liberálnom hniezde mala byť možno ústretovým krokom, klaňačka však pripomínala našu Nežnú revolúciu.

Budúci americký viceprezident Mike Pence cez víkend navštívil broadwayský hit o Alexandrovi Hamiltonovi, jednom z otcov zakladateľov Ameriky. Téma štátoprávna, kostýmy dobové, všetko malo byť v poriadku. Zistil si však Penceov štáb dopredu, že ide o hip-hopový muzikál? Že celé dielo je oslavou prínosu vizionárskeho imigranta do amerických dejín? Že rôznorodé herecké obsadenie reprezentuje dnešnú spoločnosť, nie tú spred dvestopäťdesiatich rokov? Návšteva utlrakonzervatívneho politika v „liberálnom hniezde“ mala byť možno ústretovým krokom, časť publika však zabučala už pri jeho príchode a klaňačka pripomínala našu Nežnú revolúciu. Afroamerický herec Brandon Victor Dixon počas nej Penceovi zdôraznil síce, že je medzi rôznorodými Američanmi vítaný, vyjadril však obavu, že nová štátna administratíva nebude ochraňovať ani ich, ani našu planétu. „Veríme, že vás táto šou inšpirovala držať sa našich amerických hodnôt,“ dodal s odkazom na neodňateľné ľudské práva. Trump si ešte v tú noc klasicky „zatweetoval“. Herci boli podľa neho hrubí k veľmi dobrému človeku. „Bol to „harassment“ (obťažovanie),“ tvrdil ten, ktorý v minulosti, zdá sa, obťažoval nielen posolstvami netolerancie. Najpomýlenejšia však bola Trumpova argumentácia. „Divadlo má byť vždy bezpečným a výnimočným miestom,“ pokúsil sa nešťastne nadbehnúť divadelníkom. Zmyslom divadla je však pravý opak. Na scénach sa vraždí, hovoria sa kruté pravdy, používajú sa ostré výrazy. Áno, aj u klasikov. Herci sa v minulosti práve preto netešili veľkej úcte, preto sa divadlá vykazovali na okraje miest či za rieky. História sa dnes smutne vracia. Prezident Erdogan nedávno zakázal hrať v tureckých štátnych divadlách Shakespeara, Brechta či Čechova. To, čo naši školáci vnímajú ako nudu, je v totalitnom kontexte stále výbušné. Kým na Slovensku je muzikál Jesus Christ Superstar súčasťou „bezpečnej“ komerčnej ponuky, v Rusku ho na podnet pravoslávnych kruhov v niektorých mestách na Sibíri zakázali. Uplynulá sobota patrila v mnohých európskych krajinách Noci divadiel. Aj divadelné centrá na Slovensku otvorili svoje zákulisia, pozvali divákov na skúšky, spievalo sa, tancovalo sa. Takéto akcie sú výborné, skutočne nebezpečné by však bolo , keby divadlá v záplave ústretovosti zabudli, že to, čo Trump nazval „hrubosťou“, majú vo svojej pracovnej náplni. Ak proti nedávno uvedenému muzikálu o pápežovi katolícka cirkev ani trochu neprotestovala, je to v podstate pre celú obec zlým signálom. Bojím sa, noc divadiel nebude ani na Slovensku krátka. Tento text ste mohli čítať vďaka tomu, že platíte za obsah. Vážime si to.


Návrh zmien majetkových priznaní by mal byť známy na jeseň

V zákone sú chyby, majetkové priznania sú neúplné, hovorí predseda parlamentu Andrej Danko.

BRATISLAVA. Legislatívny návrh, ktorý prinesie podrobnejšie majetkové priznania verejných funkcionárov, by mohol byť známy na jeseň. Povedal to v utorok predseda Národnej rady Andrej Danko (SNS) s tým, že taktovku v tomto procese si berie pod seba. "Nové majetkové priznania budú témou osobitnej komisie, ktorú chcem zostaviť. Nechcem, aby to bola súťaž opozície a koalície, lebo mám obavu, že k absolútnemu kompromisu nikdy nedôjde. Som za stransparentnenie priznaní, lebo v súčasnom zákone je veľa chýb a priznania sú neúplné," povedal Danko. Momentálne sa v parlamente spracúvajú aktuálne priznania verejných funkcionárov a Danko vidí príležitosť vyhodnocovať jednotlivé postrehy. "Mám ambíciu osloviť politické strany. Poprosil som predsedu Výboru NR SR pre nezlučiteľnosť funkcií Martina Poliačika (SaS), aby urobil sumár požiadaviek opozície. Niekedy na jeseň bude komisia, ktorá predostrie legislatívny návrh ako kompromis," dodal šéf parlamentu. Poliačik v polovici apríla pre TASR uviedol, že sa čaká práve na Danka. Zmeny by mali podľa jeho slov priniesť jasnú definíciu toho, kto sa považuje za verejného funkcionára, čo za reklamu, ale aj čo sa má vnímať ako opätovné porušenie zákona. Tiež by sa mali majetkové priznania sprísniť. "Aby sa reálne dal vyhodnotiť majetok verejného funkcionára na začiatku a na konci. Aby sa dal odhadnúť rozdiel," vysvetlil Poliačik, podľa ktorého by sa do zákona mohla dostať aj možnosť menšiny napadnúť rozhodnutie väčšiny na výbore na Ústavnom súde SR. Sprísnenie majetkových priznaní sa spomína už roky. Pracovná skupina tvorila zmenu ústavného zákona o konflikte záujmov aj v minulom volebnom období. Hoci sa dohodla na zmenách, Smer od nich odstúpil. Následne prišli ďalšie návrhy od opozície aj vládnej strany, ale ani jeden pre nedostatok hlasov neprešiel. Na zmeny ústavného zákona treba aspoň 90 hlasov. V súčasnom zložení parlamentu to znamená, že sa musí koalícia a opozícia spojiť.


Americké tajné služby považujú Rusko za hrozbu

Kybernetické útoky zo strany Ruska aj Číny komentovali na brannom výbore Senátu šéfovia amerických spravodajských služieb.

WASHINGTON. Rusko, ktoré disponuje vyspelými útočnými počítačovými programami s dômyselnými funkciami, predstavuje závažnú a rastúcu hrozbu pre záujmy Spojených štátov. Vo štvrtok to uviedli šéfovia amerických tajných služieb v spoločnom vyhlásení pre branný výbor amerického Senátu, kde hovorili o problematike kybernetickej bezpečnosti. "Rusko je plnohodnotný hráč v kybernetickom priestore, ktorý predstavuje vážnu hrozbu pre americkú vládu, vojenskú, diplomatickú a obchodnú infraštruktúru," uviedol riaditeľ spravodajských služieb USA James Clapper. Spolu s ním na otázky senátorov odpovedali riaditeľ Národnej bezpečnostnej agentúry (NSA) Michael Rogers a námestník ministra obrany pre tajné služby Marcel Lettre. Tajné služby naďalej tvrdia, že hackerské útoky, ktoré zasiahli do amerických prezidentských volieb, posvätila ruská vláda. "Domnievame sa, že jedine najvyšší ruskí predstavitelia mohli povoliť krádeže a zverejnenie údajov spätých s americkými voľbami," hovorí sa vo vyhlásení. Rusi podľa šéfov tajných služieb tiež šíria falošné správy na sociálnych sieťach a internete, aby vyvolali zmätok a pochybnosti, a tak oslabili Západ. Ofenzívne schopnosti v oblasti kybernetickej bezpečnosti podľa vyhlásenia vyvíjalo ku koncu minulého roka vyše tridsať štátov. Riaditeľ Clapper počas rokovaní uviedol, že Čína pokračuje v počítačovej špionáži proti americkej vláde, jej spojencom a americkým podnikom, aj keď došlo k istému obmedzeniu týchto aktivít. Moskva popiera, že by sa pokúšala ovplyvniť minuloročné americké voľby v prospech súpera demokratickej kandidátky Hillary Clintonovej, ich víťaz Donald Trump tieto obvinenia taktiež spochybňuje. Republikánsky predseda branného výboru, senátor John McCain označil ruské zásahy do prezidentských volieb za "bezprecedentný útok na našu demokraciu", ktorý by mal znepokojiť každého Američana. V úvode rokovania však pripomenul, že cieľom rokovaní vo výbore nie je spochybniť výsledok novembrových prezidentských volieb. Clapper o údajnej ruskej operácii uviedol, že zásahy mohli mať vplyv na rozhodovanie voličov, ale nemožno ich nijako zmerať. Na McCainovu otázku, či išlo o "nepriateľský čin", odvetil, že ide o politickú otázku, na ktorú by nemali odpovedať spravodajcovia. Clapper, ktorý riadi 17 spravodajských služieb, tiež vyhlásil, že v kybernetickom priestore zaujalo Rusko zjavne agresívnejší postoj a rozšírilo svoje počítačové špionážne operácie. Na otázku ohľadom Trumpových kritických poznámok na adresu poznatkov spravodajských služieb Clapper odvetil, že je dôležité rozlišovať medzi zdravou skepsou a pohŕdaním spravodajskými službami. Myslí si tiež, že nedôvera zo strany novozvoleného prezidenta spravodajským službám škodí a degraduje ich hodnotu v očiach amerických občanov. Tajné služby vo štvrtok podľa neoficiálnych zdrojov odovzdali Bielemu domu utajenú správu o ruskom a ďalšom zahraničnom zasahovaní do amerických volieb. Trump, ktorý sa prezidentom stane 20. januára, má byť s týmito poznatkami oboznámený v piatok. Neutajená časť správy má byť podľa stanice BBC zverejnená budúci týždeň.


Holandsko varovalo svojich podnikateľov pred čínskou priemyselnou špionážou

Členovia holandskej delegácie dostali list od ministerstva zahraničných vecí.

BRUSEL. Holandské ministerstvo zahraničných vecí varovalo členov obchodnej delegácie, ktorí sprevádzajú premiéra Marka Rutteho na oficiálnej návšteve Číny, pred rizikom krádeže citlivých dát z ich notebookov a mobilných telefónov. Informoval o tom v pondelok spravodajský server DutchNews.nl. Premiér Rutte je v súčasnosti na návšteve Číny a Hongkongu, ktorá potrvá do 13. apríla. Spolu s ním tam odcestovali aj viacerí holandskí ministri a početná delegácia podnikateľov. Ministerstvo zahraničných vecí pred odchodom do Číny prostredníctvom listu vyzvalo všetkých členov delegácie, aby si so sebou vzali len "prázdne" počítače a mobily, na ktorých nebudú uložené nijaké citlivé dáta. Podľa ministerstva totiž hrozí riziko, že by tieto údaje mohla získať čínska vláda. List bol rozoslaný na adresu 165 obchodných spoločností a inštitúcií, ktorých predstavitelia hľadajú v Číne nové príležitosti. "Čínska vláda bude chcieť vedieť všetko o vás a o vašom podniku alebo organizácii. Mali by ste predpokladať, že všetky počítače a telefóny, ktoré vstupujú do Číny, budú neustále monitorované, aby získali tieto informácie," uvádza sa v liste z ministerstva. Denník Volkskrant v tejto súvislosti upozornil, že holandská vláda prijíma podobné opatrenia aj pred cestami do Ruska, Iránu a Turecka. Podľa DutchNews.nl holandské bezpečnostné služby vyvinuli špeciálny "antismartfón" pre predstaviteľov pôsobiacich v uvedených krajinách, ktorí pracujú s informáciami týkajúcimi sa podnikania. Tento prístroj má niekoľko dodatočných bezpečnostných funkcií a obmedzený prístup na internet, aby sa zabránilo krádeži dát. Okrem toho dokumenty označené ako citlivé nie sú prenášané digitálne: sú vytlačené vopred a prenášané v aktovke v rámci diplomatickej služby. Šéf holandskej diplomacie Stef Blok nedávno upozornil, že Holandsku hrozí zaostávanie v rámci takzvanej kybernetickej vojny medzi Západom a Východom. Za najväčšiu hrozbu v tejto oblasti označil Rusko a Čínu. Spresnil, že jeho krajina čelí rozsiahlym digitálnych útokom, ktoré sú zamerané na politickú a hospodársku špionáž, ako aj na počítačovú kriminalitu.


Putin ocenil rastúci obchod s Čínou

Rusko a Čína si budujú hospodárske vzťahy, zatiaľ čo slabnú vzťahy so Spojenými štátmi, ktoré majú výhrady ku geopolitike Moskvy a Pekingu.

MOSKVA. Ruský prezident Vladimir Putin v utorok vysoko ocenil rastúci obchod s Čínou. "S radosťou môžem konštatovať, že pokým sme vlani zaznamenali v obchode mierny rast - 3,9 percenta -, tento rok je už významný - 37 percent za prvé štyri mesiace," vyhlásil Putin na stretnutí s čínskym prezidentom Si Ťin-pchingom v Moskve. Si Ťin-pchingovi udelil najprestížnejšie ruské vládne vyznamenanie - Rad sv. Andreja za jeho "službu pri posilňovaní priateľstva a spolupráce medzi národmi Ruskej federácie a Čínskej ľudovej republiky, informoval Kremeľ vo vyhlásení. Píše o tom agentúra DPA. Rusko a Čína si v týchto rokoch budujú hospodárske a diplomatické vzťahy, zatiaľ čo slabnú vzťahy so Spojenými štátmi, ktoré majú výhrady ku geopolitike Moskvy a Pekingu. Obchod medzi Ruskom a Čínou vzrástol o 33 percent v prvých piatich mesiacoch tohto roku na približne 32 miliárd dolárov, uviedla čínska agentúra Sinchua pred Si Ťin-pchingovou návštevou v Moskve. Očakáva sa, že prezidenti sa stretnú s poprednými podnikateľmi s cieľom posilniť vzájomnú hospodársku spoluprácu. Počas návštevy je naplánovaný podpis približne štyroch desiatok dohôd a ukončenie rokovaní o transakciách v celkovom objeme desať miliárd dolárov.


Sagan opäť bojoval o víťazstvo, v siedmej etape triumfoval Groenewegen

ONLINE prenos

Profil etapy

Sagan zabával

VIDEO

Súhrn + reakcie

O víťazovi sa rozhodovalo v hromadnom dojazde.

Fougéres - Chartres, 231 km: CHARTRES. Slovenský cyklista Peter Sagan obsadil v siedmej etape na Tour de France 2018 tretie miesto. Triumfoval Holanďan Dylan Groenewegen, jazdec tímu Lotto NL-Jumbo, ktorý sa presadil v záverečnom šprinte 231 kilometrov dlhej etapy, najdlhšej v tomto ročníku. Trať z Fougéres do Chartres zvládol v čase 5:43:42 hodiny. Na druhom mieste skončil Kolumbijčan Fernando Gaviria z tímu Quick-Step Floors. Dvadsaťpäťročný Groenewegen dosiahol 31. profesionálne víťazstvo v kariére, druhé na Tour po vlaňajšom prvenstve v záverečnej etape na parížskych Elyzejských poliach. Žltý dres lídra pretekov si udržal Belgičan Greg van Avermaet zo zoskupenia BMC Racing, vedie s náskokom šesť sekúnd pred Britom Geraintom Thomasom z tímu Sky. Petrovi Saganovi patrí 31. pozícia s mankom 2:45 minúty. Sagan na tohtoročnej Tour bol už po piaty raz do tretieho miesta (2-2-1), celkovo má už 40 pódiových umiestnení na Tour (10-20-10). Trojnásobný a úradujúci majster sveta Peter Sagan tentoraz nezvýšil náskok na čele bodovacej súťaže, ale stále má 31 bodov k dobru pred Gaviriom. "Bol to chaos v šprintérskom závere. Som rád, že nikto nespadol a celkovo dnešok hodnotím pozitívne. V šprinte som mal aj šťastie. Bol som na zadnom kolese Gaviriu a to mi pomohlo dosiahnuť tretie miesto na cieľovej čiare," uviedol Sagan po etape pre letour.fr. "Nemal som nohy na to, aby som zvíťazil či bol druhý. A tretie miesto je lepšie ako štvrté. Bola to možno nudná etapa, ale na druhej strane je dobré mať slnečný deň bez stresu a bez vetra. Mal som čas porozprávať sa prakticky s každým v pelotóne," dodal. Žltý dres (pre celkového lídra): Zelený dres (pre lídra bodovacej súťaže): Biely dres (pre najlepšieho jazdca do 25 rokov): Bodkovaný dres (pre najlepšieho vrchára): Tímová súťaž:


V Cannes sa začína jubilejný 70. ročník slávneho filmového festivalu

Do hlavnej súťažnej sekcie tento rok vybrala porota 18 filmov.

CANNES. Vo francúzskom letovisku Cannes sa v stredu začal jubilejný 70. ročník slávneho filmového festivalu, ktorý potrvá do 28. mája. Úvodnú ceremóniu bude moderovať talianska herečka Monica Bellucci a do čela poroty zasadne španielsky filmový režisér Pedro Almodóvar. Medzi súťažnými filmami je zastúpený napríklad Happy End Rakúšana Michaela Hanekeho, ktorý získal Zlatú palmu už v rokoch 2009 a 2012. Súperiť s ním bude okrem iných snímka Oklamaný americkej režisérky Sofie Coppolovej či francúzsky film Rodin od Jacquesa Doillona. Medzi 16 snímkami v sekcii Un certain regard bol nominovaný aj debut študenta pražskej FAMU György Kristófa natočený v slovensko-maďarsko-českej koprodukcii. V porote tejto sekcie zasadne aj umelecký riaditeľ MFF v Karlových Varoch Karel Och. Z hercov sa po červenom koberci tento rok v Cannes prejdú napríklad Nicole Kidman, Julianne Mooreová a Tilda Swinton. Z tých francúzskych sa na prehliadke objaví Jean-Louis Trintignant, Vincent Lindon či Isabelle Huppertová.


STĹPČEK ZUZANY KEPPLOVEJOd jablka aspoň k paštéte. Kam sa dostanú Smolinského štrajkujúci

Keď sa ozvali z vedenia VW, mohli využiť právnu pomoc a nájsť cestu, ako štrajk posunúť do ilegálu a zrušiť. Neurobili to.

Včera cigánska v žemli, dnes rožok s paštétou. Čo bude zajtra: jablko a potom nič? Takto si štrajkujúci robili žarty nad stenčujúcimi sa potravinovými balíčkami. Prežívajú štvrtý deň úzkosť a len výsledok ukáže, či sa dali vtiahnuť do nebezpečného dobrodružstva, ktoré môže otriasť ekonomickými výsledkami krajiny alebo, naopak, prispejú k pozitívnej zmene. Tú už teraz môžeme vidieť aj v kultivovanej práci odborov. Zdalo sa, že loptička je na strane odborárov, keď z koncernu po neúspešných vyjednávaniach odkázali, že sa viac ozývať nebudú. A keď sa predsa ozvali, mohli využiť právnu pomoc a nájsť cestu, ako štrajk posunúť do ilegálu a zrušiť. Neurobili to a ohlásili akúsi cestu zmieru. Tá necháva viac manévrovacieho priestoru pre zamestnávateľa – pre prípad horších čias – a menej istoty na výplatnej páske zamestnancov. Ale línie sa posunuli. Ak Smolinský nájde spôsob, ako toto pretlmočiť odborárom ako úspech, môže sa zastaviť už tu. Alebo potiahne – zatiaľ sa drží tohto variantu – a skúsi ešte získať viac do balíčka. Aby to šlo od jablka aspoň k paštéte, ak už nie k tej cigánskej v žemli.


Katalánski poslanci sa znovu chystajú hlasovať o nezávislosti

Opozícia aj právnici katalánskeho parlamentu varujú, že časti rezolúcie odporujú španielskej ústave.

BARCELONA. Katalánski poslanci sa vo štvrtok chystajú hlasovať o rezolúcii, v ktorej chcú znovu potvrdiť svoju októbrovú deklaráciu o nezávislosti. Opozícia aj právnici katalánskeho parlamentu varovali, že časti rezolúcie odporujú španielskej ústave a porušujú predchádzajúce verdikty ústavného súdu. Práve deklarácia a snahy katalánskeho vedenia o odtrhnutie regiónu od Španielska viedli v októbri Madrid k tomu, že prvýkrát v demokratickej histórii krajiny prevzal priamu správu nad autonómnou oblasťou. Separatistická koalícia Spoločne pre Katalánsko (JxCat) expremiéra Carlesa Puigdemonta podľa niektorých médií pôvodne zamýšľala novou rezolúciou iba symbolicky potvrdiť legitimitu Puigdemonta na úrad katalánskeho premiéra a potom navrhnúť na premiéra niekoho iného. Puigdemont je totiž momentálne v Belgicku na úteku pred španielskou justíciou kvôli snahám o nezávislosť a súd mu zakázal kandidovať na úrad na diaľku. K rezolúcii však v utorok podali pozmeňovacie návrhy radikálni separatisti z Kandidátky ľudovej jednoty (CUP) a vedenie parlamentu ich prijalo na prerokovanie. Opozícia k ním má ale vážne výhrady, takže ešte vo štvrtok pred plenárnym zasadnutím chce požiadať, aby prijatie dokumentu vedenie parlamentu zvážilo. V pozmeňovacom návrhu sa okrem iného uvádza, že parlament "znovu potvrdzuje a obnovuje deklaráciu nezávislosti a prehlásenie Katalánska nezávislým štátom vo forme republiky, ako bolo odhlasované a schválené 27. októbra 2017". V ten deň schválil deklaráciu predchádzajúci katalánsky parlament, v ktorom mali väčšinu separatisti. A tí získali väčšinu aj v decembrových voľbách. Právnici parlamentu jeho vedenie upozornili, že prijatím rezolúcie sa vystavujú trestnému stíhaniu, podobnému tomu, ktorému už čelí predchádzajúce vedenie. Bývalá predsedkyňa katalánskeho parlamentu Carme Forcadellová a niekoľko ďalších členov sú obvinení zo vzbury. Tej sa podľa prokuratúry dopustili, keď prijali na prerokovanie v pléne niekoľko dokumentov odporujúcich španielskej ústave. Obvinení sa obhajujú tým, že iba umožnili politickú diskusiu a bránili slobodu slova.


Bývalý katalánsky premiér Artur Mas odstúpil z čela svojej strany

Odstúpil s tým, že uvoľňuje priestor pre novú generáciu lídrov presadzujúcich odtrhnutie od Španielska.

BARCELONA. Bývalý katalánsky premiér Artur Mas odstúpil v utorok z čela svojej regionálnej strany za nezávislosť tohto regiónu so slovami, že uvoľňuje priestor pre novú generáciu lídrov presadzujúcich odtrhnutie od Španielska. Informovala o tom agentúra AP. Masova Katalánska európska demokratická strana (PDeCAT) získala spoločne s ďalšími stranami podporujúcimi nezávislosť Katalánska v decembrových parlamentných voľbách 70 zo 135 kresiel v tamojšom regionálnom parlamente. Výsledok je podľa neho "veľmi dobrý" a do hnutia za nezávislosť prináša novú energiu. Tento 61-ročný politik na tlačovej konferencii povedal, že je treba "vyprázdniť priestor pre nových ľudí, aby viedli tento projekt pre budúcnosť" v Katalánsku. Mas zastával funkciu predsedu katalánskej vlády v rokoch 2010-2016, kreslo neskôr uvoľnil svojmu osobne vybranému nástupcovi Carlesovi Puigdemontovi. Ten sa stal vedúcou osobnosťou vlaňajšieho dramatického zápasu o nezávislosť Barcelony od Madridu. Po svojom zosadení z funkcie ušiel do Belgicka, aby sa vyhol súdnemu vyšetrovaniu týkajúcemu sa podozrení zo vzbury.


Škótski poslanci odmietli odchod z EÚ. Londýn podľa vlády ich návrhy ignoruje

Proti brexitu sa vyslovilo 90 zo 129 poslancov.

EDINBURGH. Škótsky autonómny parlament v utorok večer veľkou väčšinou hlasov odmietol vystúpenie Británie z Európskej únie. V symbolickom nezáväznom hlasovaní sa proti brexitu vyslovilo 90 zo 129 poslancov, opačný názor vyjadrilo 34 zákonodarcov. Britská vláda nám doposiaľ nič neponúkla, ani len jediný recipročný kompromis. Hlasovanie v parlamente v Edinburghu iniciovala škótska autonómna vláda. Väčšina poslancov, ktorí hlasovali proti jej návrhu na odmietnutie brexitu, boli členovia Konzervatívnej strany britskej premiérky Theresy Mayovej. Podľa škótskych poslancov zatiaľ nemožno odštartovať rokovania o brexite s Bruselom, keďže britská vláda stále nezodpovedala množstvo otázok týkajúcich sa celého procesu. V stredu večer bude dolná komora britského parlamentu hlasovať o zákone, ktorý umožní vláde Theresy Mayovej otvoriť rokovania o vystúpení krajiny z EÚ. Zatiaľ čo sa väčšina britských voličov vo vlaňajšom referende vyslovila za odchod Spojeného kráľovstva z EÚ, obyvatelia Škótska podporili zotrvanie krajiny v Únii. Škótska premiérka Nicola Sturgeonová preto požaduje, aby sa v nadchádzajúcich rokovaniach o odchode Británie z EÚ brali do úvahy aj záujmy a návrhy Škótska. V opačnom prípade hrozí vypísaním nového referenda o škótskej nezávislosti. Podľa vlády v Edinburghu Londýn zatiaľ škótske návrhy týkajúce sa brexitu ignoruje. "Britská vláda nám doposiaľ nič neponúkla, ani len jediný recipročný kompromis, dokonca sa na naše návrhy ani nepozrela" povedal škótsky minister Michael Russell, ktorý má na starosti rokovania o brexite s Londýnom.


Aplikácia študentov STU číta bločky a sleduje, koľko míňate

Aplikácia Kill Bills je zatiaľ dostupná v testovacej Beta verzií.

BRATISLAVA. Aplikácia študentov Slovenskej technickej univerzity (STU) v Bratislave číta bločky a sleduje, koľko míňate. Vyvinuli ju študenti Fakulty informatiky a informačných technológií (FIIT) STU. Práve obdobie Vianoc a Nového roka je náročné pre peňaženky. V nákupnom ošiali niekedy zabudneme sledovať, koľko a na čo sme vlastne minuli. Tomu by mohla zabrániť aplikácia Kill Bills. „Aplikácia Kill Bills vie zatriediť jednotlivé položky na bločkoch do kategórií a následne vytvárať rôzne grafy a tabuľky. Používatelia tak môžu sledovať výdavky v čase, porovnávať napríklad, koľko minuli na potraviny či pohonné hmoty minulý týždeň oproti aktuálnemu týždňu a môžu informácie aj zdieľať. Každý používateľ tak vie, koľko na čo minul,“ vysvetľuje jeden z autorov Pavol Ondrejka. Agentúru SITA informovala manažérka pre komunikáciu STU Andrea Settey Hajdúchová. Aplikácia sa dokáže vysporiadať s rôznymi typmi bločkov i s rôznymi názvami nakupovaných produktov. Umožňuje jej to umelá inteligencia, ktorá sa priebežne učí, čo kam zaradiť. „Bločky môžu byť rôzne, a ak náhodou nevie niektorý prečítať, pomôže jej používateľ a ona si to následne zapamätá. Rovnako je to pri jednotlivých položkách," povedal študent FIIT STU Michal Kováčik. "Systém dnes už vie rozlíšiť množstvo druhov tovarov, ak je napríklad na bločku slovo rožok, už vie, že má túto položku zaradiť medzi pečivo. Ak trebárs na Vianoce či na Silvestra nakupujete exotické ovocie, najskôr v databáze skontroluje, či sa s takýmto produktom už stretla a ak nie, položku nechá zatriediť po prvý raz používateľovi,“ dodal. Študenti pred spustením projektu zisťovali, či je podobná aplikácia na trhu a či by o takúto pomoc ľudia mali záujem. Prieskum ukázal, že veľa ľudí by svoje výdavky rado kontrolovalo, ale len málo z nich to robí a aplikáciu by privítali. Prieskum tiež ukázal, že na trhu sú konkurenčné riešenia, napríklad aplikácie Abacus, alebo Receipt Bank, ktoré však nevedia z bločku vytiahnuť položky a zatriediť ich do kategórií, prípade nefungujú dobre na slovenských bločkoch. Aplikácia je zatiaľ dostupná v testovacej Beta verzií. Zatiaľ ju testuje úzky okruh ľudí, ktorých téma zaujíma. Študentom testovanie pomáha aplikáciu doladiť a vyriešiť prípadne problémy, ktoré môžu nastať pri používaní. Do testovania sa môže zapojiť aj verejnosť, stačí o prístup požiadať na http://kill-bills.sk. Plná verzia by podľa autorov mohla byť dostupná v priebehu roku 2018.


Mélenchon vyzval Francúzov na celonárodné protesty proti Macronovi

Macronova administratíva siahne aj na výhody chudobnejších Francúzov.

BRUSEL. Vodca radikálneho ľavicového hnutia Nepoddajné Francúzsko (FI) Jean-Luc Mélenchon v stredu vyzval Francúzov, aby sa o týždeň zapojili do celonárodných protestov. Ich témou sú zámery vlády prezidenta Emmanuela Macrona, ktorá plánuje znižovanie štátnych výdavkov a reformu pracovného trhu. Mélenchon, neúspešný kandidát na prezidenta a člen Národného zhromaždenia, vyzval na celonárodné protesty deň po tom, ako francúzsky parlament vyjadril dôveru legislatívnym plánom prezidenta Macrona. Líder FI v tejto súvislosti uviedol, že Macron je "opitý mocou" a pokúša sa zničiť desaťročia pokroku v oblasti základných práv pracujúcich ľudí. "Žiadam mojich priateľov po celej krajine, aby dvanásteho júla zorganizovali protestné pochody," uviedol Mélenchon podľa tlačovej agentúry Reuters. Mélenchon má dostatočnú podporu verejnosti, v prvom kole nedávnych prezidentských volieb zaňho hlasoval každý piaty Francúz. V rozhovore pre francúzsku televíznu stanicu BFM TV sa Mélenchon veľmi kritický vyjadril o prvých dvoch mesiacoch Macronovho vládnutia. Prezident začiatkom tohto týždňa zvolal mimoriadne zasadnutie oboch komôr parlamentu, netradične na zámku vo Versailles, a vyhlásil, že ak to bude nevyhnutné, plánuje vyhlásiť referendum na získanie podpory pre požadované reformy vrátane zmien v činnosti parlamentu, kde sa chystá zoštíhliť zákonodarný zbor o tretinu členov.


Ľud sa postavil proti nemu. Alžírsky prezident do konca apríla odstúpi

ALŽÍR. Dlhoročný alžírsky prezident Abdal Azíz Buteflika, ktorý už vyše mesiaca čelí masovým protestom proti svojmu vládnutiu, odstúpi ešte pred tým, ako mu 28. apríla vyprší mandát. S odvolaním sa na oficiálne vyhlásenie úradu alžírskeho prezidenta o tom v pondelok informovala štátna tlačová agentúra APS, píše agentúra AFP. V oficiálnom stanovisku sa píše, že prezident podnikne všetky kroky potrebné k tomu, aby "počas prechodného obdobia zabezpečil fungovanie štátnych inštitúcií", a k jeho "rezignácii dôjde ešte pred 28. aprílom". Alžírčania už niekoľko týždňov vychádzajú do ulíc, kde požadujú odstúpenie hlavy štátu a radikálne zmeny politického systému v tejto krajine bohatej na energetické suroviny. Buteflika, ktorý je prezidentom Alžírska už 20 rokov, v roku 2013 utrpel mozgovú porážku a na verejnosti sa odvtedy objavuje iba zriedka. Jeho súčasné - štvrté - funkčné obdobie sa skončí 28. apríla.


Spojené štáty a Uganda ukončili pátranie po vodcovi kresťanských militantov

Kony zostal dodnes jedným z najznámejších afrických zločincov na úteku.

NAIROBI/KAMPALA. Americké sily v Afrike oznámili vo štvrtok ukončenie svojej misie proti ugandskej povstaleckej skupine Armáda božieho odporu (LRA) s odôvodnením, že jej velenie sa už podarilo "odstrániť z bojiska". Urobili tak deň po tom, ako ugandská vláda vyhlásila, že zastavuje pátranie po medzinárodne hľadanom vodcovi LRA Josephovi Konym, ktorý mal byť postavený pred Medzinárodný trestný súd (ICC). Militantná skupina, ktorá dlhé roky bojovala za nastolenie kresťanského teokratického režimu v Ugande, podľa vyjadrenia amerického generála Thomasa Waldhausera v súčasnosti zápasí o relevantné postavenie, keďže viacero jej významných vodcov usmrtených alebo zadržaných. Samotný Kony však zostal dodnes jedným z najznámejších afrických zločincov na úteku.Spojené štáty v roku 2011 nasadili do boja proti LRA približne 100 príslušníkov špeciálnych síl ako poradcov a dodatočne vyslali do Afriky 150 vojenských letcov, aby pomohli tamojším kolegom pri pátraní po Konym. Ešte v marci však avizovali ukončenie tejto misie. Podľa velenia amerických síl v Afrike má LRA v súčasnosti už len menej ako 100 aktívnych príslušníkov. Ugandská armáda v stredu vyhlásila, že začala sťahovať svojich vojakov zo Stredoafrickej republiky, kde sa snažili Konyho dolapiť v rámci jednotiek Africkej únie. Podľa armádneho hovorcu Richarda Karemireho bola misia s cieľom zneškodniť LRA "úspešne splnená".V čase najväčšej moci bola LRA celosvetovo známa pre svoju krutosť voči civilistom v Ugande, Konžskej demokratickej republike, Stredoafrickej republike, ako aj na území dnešného Južného Sudánu. Povstalci pod velením Konyho boli spájaní so zmrzačovaním obyvateľov, masakrami, zneužívaním detí ako vojakov či sexuálnym zotročovaním. Násilie v tejto časti Afriky si vyžiadalo desaťtisíce mŕtvych a ďalšie státisíce ľudí donútil opustiť svoje domovy.


Pápež ocenil spoločný tím Severnej a Južnej Kórey

Severná a Južná Kórea sa dohodli na tom, že na olympiádu vyšlú spoločný tím hokejistiek.

RÍM. Pápež František ocenil v stredu zámer Severnej a Južnej Kórey vytvoriť na nadchádzajúcich olympijských hrách spoločný ženský hokejový tím. Podľa pápeža takýto prístup značí, že konflikty je možné vyriešiť pokojným spôsobom prostredníctvom dialógu a vzájomného rešpektu, uviedla agentúra AP. František poslal v závere svojej pravidelnej stredajšej generálnej audiencie športovcom i organizátorom zimnej olympiády v Pjongčangu osobitné pozdravy i svoje požehnanie. Uviedol tiež, že tradícia prímeria počas olympijských hier má tento rok vďaka rozhodnutiu oboch Kóreí "mimoriadny význam". Severná a Južná Kórea sa dohodli na tom, že na olympiádu vyšlú spoločný tím hokejistiek a počas otváracieho ceremoniálu budú pochodovať pod "zjednotenou" vlajkou. Podľa Františka takýto krok dokazuje, že športom je možné bojovať za mier. František v minulosti opakovane vyslovil obavy pre napätie na Kórejskom polostrove - eskalujúcom v dôsledku rozvíjania raketového a jadrového programu KĽDR - a vyzval v tejto súvislosti na úplné jadrové odzbrojenie. Tvrdil tiež, že Svätá stolica podporí akúkoľvek iniciatívu zameranú na mier a stretávanie medzi oba Kóreami.


Kosovská polícia zastavila srbský vlak s nápisom Kosovo je Srbsko

Srbský premiér obvinil Prištinu z pokusu o vyvolanie konfliktu s tamojšími kosovskými Srbmi.

PRIŠTINA. Kosovská polícia zablokovala v sobotu vstup vlaku smerujúcemu zo Srbska, ktorý bol pomaľovaný vo farbách srbskej štátnej zástavy a sloganom "Kosovo je Srbsko". Kosovský prezident Hashim Thaci nariadil špeciálnym jednotkám, aby na hranici zastavili tento "provokatérsky" vlak. Súprava, ktorá podľa kosovských úradov nemala povolenie na vstup do krajiny, sa však podľa vyjadrenia srbského premiéra Aleksandra Vučiča mala vrátiť z pohraničného mesta Raška do Belehradu. Premiér zároveň obvinil Prištinu z pokusu o vyvolanie konfliktu s tamojšími kosovskými Srbmi, píše agentúra Reuters. "Požiadal som ich (políciu a ministra vnútra), aby okamžite a za každú cenu zastavili tento vlak prichádzajúci do Kosova. Čo je veľa, to je veľa," vyhlásil Thaci pre internetový spravodajský portál Gazeta Express. Obe krajiny vedú rokovania o normalizácii vzťahov, čo je podmienka pre ich uchádzanie sa o členstvo v EÚ. Srbsko však naďalej neuznáva suverenitu Kosova, svojej bývalej provincie, ktorá v roku 2008 jednostranne vyhlásila samostatnosť. Vyše 90 percent populácie Kosova tvoria obyvatelia albánskeho pôvodu. Formálna vláda Belehradu nad Kosovom sa skončila v roku 1999 po tom, ako NATO 11 týždňov bombardovalo Srbsko. Zámerom bolo prinútiť srbské sily k odchodu z Kosova, kde zabili približne 10-tisíc civilistov albánskeho pôvodu. NATO má v Kosove stále rozmiestnených 5000 vojakov, ktorí dohliadajú na dodržiavanie krehkého mieru.


Asociácia poisťovní má výhrady k zmenám pri programovom výbere v 2. pilieri

BRATISLAVA. Slovenská asociácia poisťovní (SLASPO) má výhrady k novele zákona o starobnom dôchodkovom sporení. Po novom sa majú upraviť podmienky programového výberu úspor. Navrhované zmeny podľa asociácie povedú k znižovaniu výšky dôchodkov, ako aj k poklesu poistného, z ktorého sa budú dôchodky vypočítavať. Rezort práce v novele zákona navrhuje, aby sa od mája tohto roka znížila hranica, od ktorej sa ľudia budú môcť slobodne rozhodovať o použití svojich nasporených peňazí. J edinou podmienkou je, že súčet súm všetkých dôchodkových dávok vyplácaných z prvého piliera, prípadných výsluhových dôchodkov policajtov a vojakov, dôchodku z cudziny a sumy doživotného dôchodku z druhého piliera bude vyšší ako priemerný mesačný starobný dôchodok z prvého piliera, na ktorý vznikol nárok od 1. januára 2004. V súčasnosti ide o sumu 425 eur. Túto tzv. referenčnú sumu bude zverejňovať Sociálna poisťovňa. Generálna riaditeľka SLASPO Jozefína Žáková na negatíva novely upozornila poslancov tento týždeň na výboroch v parlamente. "Pre poisťovňu znamená zväčšenie programového výberu fakt, že sa zníži portfólio, čo sa týka množstva ľudí vstupujúcich do systému aj množstva peňazí, ktoré vstúpia do vyplácania dôchodkov. Pri poistnej matematike to znamená, že je vysoký predpoklad, že dôchodky z druhého piliera budú ešte nižšie, ako sú teraz, čo sa nikomu nepáčilo. Ani ľuďom, ani štátu," vysvetlila Žáková. Podľa SLASPO tak navrhovaná zmena zákona umožní "bohatším", aby si svoje úspory vybrali cez programový výber, a to aj napriek tomu, že zdrojom úspor sú povinné odvody. To má viesť ku znižovaniu výšky dôchodkov, lebo sa zníži počet ľudí, ktorí si ich musia zakúpiť, a tiež sa zníži aj objem poistného, z ktorého sa budú dôchodky vypočítavať. Prakticky to podľa asociácie znamená, že anuity budú len pre "chudobných". Asociácia tiež uviedla, že tento negatívny postoj poisťovní k návrhu novely nie je strachom zo straty garantovaného trhu, ako tvrdia politici, ale obavou z dôsledkov, ktoré prinesú nižšie dôchodky. Podľa Žákovej ak by sa mali podmienky na vyplácanie dôchodkov sprísniť viac, než by to bolo pre poisťovne únosné, museli by zvažovať, či túto činnosť môžu robiť, a prehodnotiť, či nevrátia štátu licenciu, ktorú získali na vyplácanie anuít. Štátny tajomník rezortu práce Ivan Švejna (Most-Híd) však argumentoval, že v súčasnosti má nárok na vyplatenie dôchodkov programovým výberom len malé množstvo sporiteľov. "Účelom novely je zvýšiť počet sporiteľov, ktorí si nasporené prostriedky budú môcť vybrať prostredníctvom programového výberu, resp. dočasného dôchodku, a umožniť im slobodne sa rozhodovať o tom, ako nasporené prostriedky využijú," uviedol Švejna. Upozornil tiež na to, že zmeny v zákone sú kompromisným riešením vládnej koalície. "Sme presvedčení, že ľudia vedia naložiť so svojimi peniazmi podľa vlastného uváženia. Okrem toho je tam hranica 425 eur, ktorá je kompromisným riešením dohodnutým na najvyššej politickej úrovni," dodal Švejna. Právna norma je v parlamente už v druhom čítaní. Poslanci by sa ňou mali zaoberať na nadchádzajúcej schôdzi, ktorá začína budúci týždeň.     mst von


Pánik zaznamenal desiaty bod pri výhre Chicaga

Do bránky sa dostal aj Jaroslav Halák z New Yorku Islanders.

NEW YORK. Slovenský hokejista Richard Pánik prispel v noci na stredu asistenciou k domácej výhre Chicaga nad Calgary 5:1. Blackhawks dosiahli šieste víťazstvo v základnej časti NHL a v tabuľke Západnej konferencie poskočili na tretie miesto. V dlho vyrovnanej partii rozhodli hráči Chicaga o svojom triumfe až v záverečnej trinásťminútovke, v ktorej dali štyri presné zásahy. Pánik zaznamenal desiaty bod v sezóne, keď prihral v 59. minúte na gól obrancovi Nicklasovi Hjalmarssonovi, ktorý uzavrel skóre duelu. Gólom a dvoma asistenciami sa na triumfe Blackhawks podieľal najproduktívnejší hráč minulej sezóny Patrick Kane, jeho kolega z útoku Arťom Anisimov pridal gól a asistenciu a predĺžil tak svoju rekordnú bodovú šnúru už na osem zápasov. "V prvých dvoch dueloch sezóny sa mi nedarilo, potreboval som ďalej tvrdo pracovať v každom stretnutí, v každom striedaní, zabudnúť na zlé veci a zobrať si iba tie dobré," vyslovil sa pre zámorské médiá Anisimov. Ruský center s 13 bodmi vedie ligovú produktivitu a so 7 gólmi je spolu so Stevenom Stamkosom z Tampy Bay na čele tabuľky strelcov. "Súper má vo svojom strede niekoľko elitných hráčov, ktorí predviedli skvelé akcie. Ešte po druhom inkasovanom góle som si myslel, že sme stále v hre, no v závere to celé explodovalo," komentoval priebeh tréner Flames Glen Gulutzan. Pánik si počas trinásťapolminútového pobytu na ľade pripísal aj jeden strelecký pokus, plusku i šesť bodyčekov, Marián Hossa odohral necelých 18 minút s dvoma strelami aj dvoma trestnými minútami. Chicago zvíťazilo tretíkrát v sérii a vrátilo tak Calgary prehru z 24. októbra (2:3 sn). Do bránky sa dostal aj Jaroslav Halák z New Yorku Islanders, ktorého meno sa v zámorí čoraz častejšie skloňuje s možnou výmenou. Slovenský brankár v súboji proti Tampe Bay vymenil ešte v prvej tretine Nemca Thomasa Greissa, ktorý dostal tri góly z 11 striel. Halák inkasoval rovnako trikrát, celkovo mal 22 zásahov. Islanders sa herne trápia, vo Východnej konferencii im patrí predposledná 15. priečka. Svoju nespokojnosť vyjadrili aj fanúšikovia newyorského tímu, ktorí volali po odvolaní trénera Jacka Capuana. "Znovu náš výkon nestačil na bodový zisk. Nedarí sa nám, týka sa to celého tímu, mnou začínajúc," povzdychol si Greiss. "Bleskom" sa podarilo ukončiť trojzápasovú sériu prehier najmä vďaka Nikitovi Kučerovi, ruský krídelník sa zaskvel dvoma gólmi a dvomi asistenciami. Duel spestrili aj pästné výmeny. Útočník Tampy Jonathan Drouin sa stal v úvode stretnutia terčom tvrdého bodyčeku Calvina de Haana a zápas nedohral. Ryan Callahan sa ho snažil pomstiť bitkou, neskôr sa pobili aj Brian Boyle s Travisom Hamonicom. Nebodoval ani Zdeno Chára, kapitán Bostonu sa však radoval z tesného triumfu 2:1 na ľade Floridy. Slovenský bek bol s takmer 26 minútami najviac vyťažovaným korčuliarom v zápase. Góly "Bostonu padali z netradičných situácií, Brad Marchand skóroval z trestného strieľania a sviatočný strelec Dominic Moore rozvlnil sieť pri vlastnom oslabení. Čestný úspech Panthers zaknihoval švajčiarsky nováčik Denis Malgin, pre ktorého to bol premiérový gól v NHL. Hráči New Yorku Rangers deklasovali doma St. Louis 5:0 aj vďaka výbornému výkonu Henrika Lundqvista. Skúsený švédsky brankár kryl všetkých 35 striel Blues a vychytal jubilejné 60. čisté konto v profiligovej kariére. Obranca hostí Jay Bouwmeester odohral svoj okrúhly 1000. zápas v prestížnej súťaži. Sériu troch prehier pretrhol Nashville, Predators triumfovali na ľade Colorada aj zásluhou dvoch presných zásahov Craiga Smitha jednoznačne 5:1. Jediný gól Avalanche vsietil veterán Jarome Iginla, ktorý si tak pripísal 1275. bod v NHL, čím sa dostal na 35. miesto historickej tabuľky produktivity pred Ala MacInnisa. NHL - výsledky: Góly: 24. N. Foligno (Werenski, Saad), 60. Gagner (Atkinson, Werenski), 61. S. Jones (Saad, Wennberg) - 31. Spezza (Oduya, Johns), 42. Seguin (Jamie Benn, Klingberg) Góly: 10. Girardi (Kreider, McDonagh), 12. Vesey (Stepan, Skjei), 27. Rick Nash (Vesey), 33. Zuccarello (Kreider, Zibanejad), 39. Hayes (J.T. Miller, Vesey) Góly: 56. Malgin (Yandle, Pysyk) - 4. Marchand, 27. MooreZdeno Chára (Boston) 25:45 min, +1 bod, 4 tr. min, Góly: 40. Seidenberg (De Haan, Tavares) - 4. Kučerov (Stamkos, Hedman), 13. Kučerov (Hedman, Killorn), 14. Stamkos (Koekkoek, Kučerov), 27. B. Boyle (Callahan, V. Filppula), 30. J.T. Brown, 32. V. Filppula (Kučerov, Koekkoek)Jaroslav Halák (NY Islanders) odchytal 46:26 min a kryl 22 striel (úspešnosť 88 %) Góly: 14. Phaneuf (Ceci, Tom Pyatt), 64. Turris (E. Karlsson) - 1. Slavin Góly: 2. Kadri (C. Brown, R. Polák), 24. B. Smith (Sošnikov, M. Martin), 61. Kadri (Rielly) - 20. Lander (Pitlick, Letestu), 49. Nurse (Nugent-Hopkins)Martin Marinčin (Toronto) 23:43 min, 4 "hity", Andrej Sekera (Edmonton) 18:10 min, 2 strely Góly: 38. Mikael Granlund (E. Staal, Pominville) - 4. R. O'Reilly, 54. J. Larsson (B. Gionta) Góly: 54. Scheifele (Wheeler, Chiarot), 58. Lowry (Armia, Connor) - 20. Alzner (Johansson, Kuznecov), 29. Johansson (Kuznecov), 60. Beagle (Carlson) Góly: 19. P. Kane (Rozsíval), 48. Anisimov (P. Kane, Panarin), 53. Motte (Schmaltz, Seabrook), 57. Panarin (P. Kane), 59. N. Hjalmarsson (PÁNIK, Anisimov) - 28. Frolík (M. Backlund)Marián Hossa 17:52 min, 2 strely, 2 tr. min, Richard Pánik (obaja Chicago) 13:36 min, 0+1, +1 bod, 6 "hitov" Góly: 6. Iginla (Duchene, Landeskog) - 2. Cr. Smith (Ribeiro, C. Wilson), 18. Irwin (Neal, F. Forsberg), 32. Johansen (Fisher, Neal), 53. Josi (Johansen, F. Forsberg), 54. Cr. Smith Góly: 24. Richardson (Rieder, L. Schenn), 25. Crouse (Connauton, R. White), 32. McGinn (Ekman-Larsson, Goligoski) - 15. Marleau (M. Karlsson, Hertl), 60. Bödker (Donskoi, Hertl) Góly: 20. Rakell (Kesler), 23. Vermette (Rakell, Perry), 24. Kesler (Getzlaf, Perry), 31. Cramarossa (Rakell, Vermette)Peter Budaj (LA) odchytal 40:00 min a kryl 12 striel (úspešnosť 75%)


V Peru našli najväčšie hromadné obetisko detí v dejinách

LIMA. Archeológovia objavili na severe Peru obetisko s pozostatkami viac ako 140 detí, ktoré tam pred približne 550 rokmi zavraždili počas hromadného posvätného rituálu. Ide pravdepodobne o najväčší objav tohto druhu v histórii vôbec. S odvolaním sa na National Geographic o tom informuje spravodajská stanica BBC. Obetné miesto našli neďaleko mesta Trujillo na severozápadnom pobreží Peru, ktoré leží v blízkosti bývalého centra starovekej civilizácie Chimú. Deti obetovali pravdepodobne počas jedného dňa. Spolu s nimi obetovali aj viac ako 200 mladých lám. "Nikdy som niečo také neočakával," okomentoval objav antropológ John Verano, ktorý vedie tím vedcov v tejto oblasti. "A nemyslím si, že niekto iný to čakal," dodal. Prvé pozostatky detí a lám našli archeológovia už v roku 2011 pri prácach na vykopávkach 3500 rokov starého chrámu. Počiatočný stav - 40 detí a 74 lám - sa do roku 2016 vyšplhal na neuveriteľných 140 detských kostier a vyše 200 tiel zvierat. Kostry detí boli vo veku od piatich do 14 rokov.


Google umožní chatovanie s umelou inteligenciou

Bezpečnú komunikáciu v aplikácii Allo zabezpečuje šifrovanie a inkognito režim.

MOUNTAIN VIEW, BRATISLAVA. Google sprevádzkoval už svoju šiestu aplikáciu určenú pre četovanie a rýchlu komunikáciu. Volá sa Allo sa snaží sa byť najmúdrejšou zo všetkých platforiem, ktoré firma vyvinula. Dôraz kladie na šikovnú obsluhu, bezpečnosť a múdre technológie. Hoci ide o tradičný nástroj, prostredníctvom ktorého ste v spojení s kontaktami cez svoj mobil, pribudli prvky ktoré sa snažia zaistiť pohodlie. Prvým je brána ku Google Asistentu, ktorý je dôverným kontaktom vo forme chatbotu. Využíva prvky umelej inteligencie, aby riešil a odpovedal na rôzne dopyty. Asistent podľa magazínu Mashable pohľadá správy o počasí, preverí ceny jabĺčok na tržnici a zarezervuje vstupenku do kina. Popri tom pomôže pri cestovaní a nájde všetky odpovede, na ktoré by vedel nájsť riešenie aj vyhľadávač Google. Aplikácia sa postupne učí a snaží sa ponúkať rýchle reakcie a odozvy na správy, ktoré do mobilu prichádzajú od priateľov či obchodných partnerov. Kým zareagujete emočným "mňam" na fotografiu z grilovačky, Allo vytuší čo chcete spraviť a ponúkne vám predvolenú odpoveď. Podobnú technológiu Google už nejaký čas trénuje aj pri múdrych odpovediach na e-maily. V tomto prípade reaguje na texty i fotografie. Aby bola komunikácia bezpečná, nechýba šifrovanie ani privátny "inkognito" režim. Správy, ktoré prebehnú v utajení sa nearchivujú, nie sú cieľom vyhľadávacích funkcií a navyše sa po uplynutí nastavenej lehoty môžu aj samovoľne vymazať. Hoci Google nie je vo svete rýchlej mobilnej komunikácie žiadnym nováčikom, stále sonduje či predsa len neexistujú lepšie a dokonalejšie spôsoby četovania, ako ich poznáme dnes. Práve to je dôvod, prečo prevádzkuje viacero platforiem súčasne.


Prazdroj aj Topvar chcú Japonci, ponúkajú najviac

Cena, ktorú boli Japonci ochotní zaplatiť, pohybuje vysoko nad očakávaním analytikov.

PRAHA. Skupinu stredoeurópskych pivovarov AB InBev má na dosah japonská pivovarnícka skupina Asahi. Podľa zdroja Hospodářských novín blízkeho transakcii sa cena, ktorú boli Japonci ochotní zaplatiť, pohybuje vysoko nad očakávaním analytikov. Asahi údajne v druhom kole záväzných ponúk ocenila český Prazdroj, slovenský Topvar, maďarský Dreher, rumunský Ursus a poľskú spoločnosť Kompania Piwowarska na 15-násobok zisku EBITDA. Ten vlani za celú pivovarnícku skupinu presiahol 500 miliónov eur. Cena sa tak môže vyšplhať až k 8 miliardám eur. Ostatní uchádzači o pivovary ponúkli podľa zdroja HN menej. To je aj prípad skupiny PPF najbohatšieho Čecha Petra Kellnera, konzorcia švajčiarskej investičnej firmy Jacobs Holdings či kanadského dôchodkového fondu PSP. "V tejto chvíli nebudeme celú vec komentovať," uviedla na otázku HN hovorkyňa AB InBEV Kathleen Van Boxelaerová. Priebeh transakcie zatiaľ nekomentovali ani uchádzači. Predaj stredoeurópskych aktív AB InBev bol podmienkou rozsiahlej pivovarníckej fúzie jednotky svetového trhu s pivom AB InBev a skupiny SABMiller. Podľa Európskej komisie by spojenie týchto hegemónov znamenalo ohrozenie trhu v dôsledku dominantného postavenia ich značiek v regióne. Pre japonský pivovar by išlo o najväčšiu akvizíciu v jeho histórii. Skupina pritom už tento rok získala za 2,55 miliardy eur ďalšie európske značky niekdajšieho SABMilleru, talianske pivo Peroni, holandský Grolsch a britský Meantime. V druhom kole záväzných ponúk do 12. decembra mala byť kritériom výberu partnera na rokovania cena a rýchlosť v následnom dokončení celého procesu. O tom, s kým vstúpi AB InBev do konkrétnych rokovaní o predaji pivovarov, bude jasné v najbližších dňoch. Firmy by sa nového majiteľa mali dočkať v priebehu niekoľkých týždňov.


Hurikán Lane pustošil Havaj, spôsobil záplavy a zosuvy pôdy

Ďalší pohyb hurikánu sa dá len ťažko predvídať.

HONOLULU. Americký štát Havaj postihli vo štvrtok prívalové povodne a zosuvy pôdy vyvolané silným hurikánom Lane. Okraj búrky sprevádzanej prudkým dažďom a vetrom s rýchlosťou do 195 kilometrov za hodinu zasiahol už aj najväčší ostrov Havaj (Big Island), informovala agentúra AP. Bezprostredne nie sú v súvislosti s hurikánom Lane hlásené žiadne zranenia. V dôsledku záplav a zosuvov pôdy však museli uzavrieť minimálne 14 ciest. Pobrežné oblasti zase postihlo silné vlnobitie, uviedla agentúra Reuters. Slováci, ktorí v najbližších dňoch plánujú cestovať na Havajské ostrovy, by mali vopred kontaktovať svoje turistické agentúry a letecké spoločnosti. Na svojej stránke to odporúča Ministerstvo zahraničných vecí a európskych záležitostí (MZVaEZ) SR. Pre hurikán Lane sú totiž mnohé lety zrušené. Zatvorené sú aj niektoré pláže, nákupné centrá aj úrady. Ministerstvo tiež odporúča občanom, ktorí sa už na ostrovoch nachádzajú, aby sa riadili pokynmi lokálnych zložiek krízového manažmentu, polície a záchranných zložiek. V niektorých častiach ostrova Havaj, ktorý sa stále spamätáva z následkov trojmesačnej erupcie sopky Kilauea, spadlo za ostatných 24 hodín skoro 50 centimetrov zrážok. Členovia zásahových tímov museli na ostrove zachraňovať piatich ľudí, ktorí uviazli v zaplavenom dome, avšak vyviazli bez zranení. Spoločnosť Hawaiian Airlines na piatok ohlásila na piatok zrušenie všetkých regionálnych letov. Centrum búrky sa stále presúva bližšie smerom k súostroviu; vo štvrtok večer sa nachádzalo zhruba 300 kilometrov od východného pobrežia ostrova Havaj. Ďalší pohyb hurikánu sa dá len ťažko predvídať, avšak priamy zásah by podľa predpovedí Havajské ostrovy zrejme dostať nemali. Havajský guvernér David Ige už v utorok vyhlásil na území štátu stav ohrozenia. Vyzval spoluobčanov, aby si pred príchodom hurikánu pripravili zásoby vody, potravín, liekov a ďalších potrieb na 14 dní. Na súostroví minimálne do soboty zatvorili všetky štátne školy a väčšinu úradov. Zatvorené sú aj nákupné centrá v metropole Honolulu a tiež známa pláž Waikiki, na ktorej policajti s ampliónmi vyzývali plavcov a surfistov, aby vyšli z vody. Lane vo štvrtok zoslabol na hurikán tretej kategórie, stále však môže spôsobiť veľké materiálne škody.


Splní sa Putinov sen? Čísla vyskočili, ekonómovia ich berú s rezervou

Kremeľ nakázal, aby sa ruská ekonomika dostala do prvej päťky.

MOSKVA. Rast ruského hospodárstva sa v roku 2018 zrýchlil a dosiahol najväčšie tempo za šesť rokov. Ale podporili ho najmä jednorazové faktory, čo znamená, že ciele, ktoré stanovil prezident Vladimír Putin, sa nebudú dať dosiahnuť bez zvýšenia príjmov domácností, upozornili analytici. Putin po tom, čo minulý rok získal štvrtý mandát, nariadil vláde, aby do roku 2024 priviedla ruskú ekonomiku medzi prvých päť krajín sveta, pričom tempo jej rastu by malo prekonať celosvetový priemer, čo sú aktuálne zhruba tri percentá. Nové údaje, ktoré tento mesiac uverejnil federálny štatistický Rosstat, ukázali, že sa Rusko, dvanáste najväčšie hospodárstvo sveta, priblížilo k cieľu Kremľa. Hrubý domáci produkt (HDP) krajiny vzrástol v minulom roku o 2,3 percenta. Prekročil tak odhad centrálnej banky, ktorá očakávala expanziu ruskej ekonomiky v minulom roku o 1,5 až dve percentá, a bol lepší ako 1,8 percenta, s ktorými počítalo ministerstvo hospodárstva. Hospodársky rast však prekročil očakávania čiastočne aj preto, že Rosstat revidoval tempo rastu stavebníctva za prvých 11 mesiacov 2018 na 5,7 percenta z 0,5 percenta. Dôvodom bola najmä revízia údajov o výstavbe v Jamalsko-Nenetskom regióne smerom nahor. Týždeň po uverejnení údajov zo stavebníctva ministerstvo oznámilo, že rast HDP vlani posilnili jednorazové faktory a predpovedalo, že v roku 2019 ekonomika spomalí na 1,3 percenta. Analytici upozorňujú, že o udržateľnom raste je možné hovoriť len vtedy, ak ekonomiku ťahajú "udržateľné motory", ako sú vyššie investície a zvyšujúce sa príjmy domácností, ktoré sa s určitými oneskorenými pretavia do spotrebiteľských výdavkov. Ale nič z toho v Rusku neplatí a všetky ukazovatele skôr signalizujú pokles HDP ako jeho rast. Analytici koncom minulého roka predpovedali Rusku rast HDP na úrovni 1,7 percenta a v roku 2019 jeho spomalenie na 1,4 percenta. Ekonómovia hodnotili skepticky aj najnovšie údaje o HDP a uviedli, že nepredstavujú širšie ekonomické trendy a nenaznačujú trvalo udržateľný rast v krajine, ktorá čelí riziku ďalších amerických sankcií, a tiež obmedzení pri ťažbe ropy v dôsledku dohody s Organizáciou krajín vyvážajúcich ropu (OPEC). Nečakaný rast v stavebníctve, vyššie úvery, stúpajúce skladové zásoby a silnejší vývoz podporili vlani ruskú ekonomiku. Ale pokračujúci pokles reálnych disponibilných príjmov domácností vyvolal pochybnosti, či to nebol aj posledný rast. Priemerná mzda v Rusku v roku 2018 vzrástla o desať percent, ale disponibilné príjmy upravené o infláciu, klesli o 0,2 percenta. Skladové zásoby v ekonomike koncom roka 2018 stúpli. Dôvodom však bolo najmä plánované zvýšenie dane z pridanej hodnoty (DPH) z 18 na 20 percent, pre ktoré si predovšetkým firmy vytvárali zásoby. Domácnosti vlani podporili ekonomiku tým, že čerpali viac úverov. Maloobchodné úvery vzrástli v minulom roku o 22,4 percetna po 12,7-percentnom náraste v roku 2017. Faktory, ktoré vani prispeli k hospodárskemu rastu, sú tak len "dočasné" a nenaznačujú žiadny stabilný trend zvyšovania dopytu v ekonomike, skonštatoval Vladimir Tichomirov, hlavný ekonóm BCS.


Britský automobilový priemysel sa obáva tvrdého brexitu

Britský priemysel sa obáva zavedenia ciel a straty prístupu k najväčšiemu exportnému trhu.

LONDÝN. Britský automobilový priemysel zaslal vláde premiérky Theresy Mayovej zoznam požiadaviek týkajúcich sa brexitu. Varoval pred návratom k pravidlám Svetovej obchodnej organizácie (WTO), čo by zrejme natrvalo poškodilo úspešný sektor. Britské združenie výrobcov a predajcov áut Society of Motor Manufacturers and Traders (SMMT) uviedlo, že Británia si musí zachovať právo schvaľovať vozidlá na používanie v Európskej únii (EÚ) rovnako ako prístup k obchodným dohodám s inými krajinami, ako je Japonsko, a firmy ponúkajúce financovanie automobilov si musia zachovať práva poskytovať svoje služby v únii. Britský automobilový priemysel, ktorého produkcia by sa mala do konca tohto desaťročia dostať na rekordné úrovne, sa obáva zavedenia ciel a straty prístupu k najväčšiemu exportnému trhu, čo môže mať negatívny vplyv na investície a môže ohroziť životaschopnosť britských závodov.


Mozog nepotrebuje rásť. Pre bunky robí konkurz

Ako je možné, že sa pribúdajúcimi vedomosťami mozog nenafúkne.

BRATISLAVA. Ako je možné, že mozog učením nerastie a nepotrebuje zväčšovať svoj objem? Vedci si túto otázku kládli celé desaťročia. S novou teóriou prišli nemeckí a švédski výskumníci v časopise Trends in Cognitive Sciences. Dôkazy naznačujú, že počet mozgových buniek - ako sú neuróny a gliové bunky - pri učení spočiatku rastie. Mnohých z nich sa však neskôr mozog buď zbaví, alebo im priradí inú úlohu. „Objem mozgovej hmoty sa zvyšuje v počiatočných štádiách učenia a potom sa čiastočne alebo úplne renormalizuje,“ hovorí neurovedkyňa Elisabeth Wengerová z Inštitútu Maxa Plancka v Berlíne. „Zdá sa, že ide o efektívny spôsob, ako mozog najskôr preskúma možnosti, povolá rozličné štruktúry a typy buniek, vyberie tie najvhodnejšie a zbaví sa tých, ktoré už nie sú potrebné.“ Wengerová bunky prirovnáva k hercom, ktorí sa na konkurze uchádzajú o rolu vo filme. Mozog je v tomto prípade režisérom. Vytvorí nové bunky, čím makroskopicky narastie na objeme. Nové bunky testuje v rôznych funkciách a zisťuje, ktoré bunky najlepšie ukladajú alebo prenášajú informácie. Ak nie sú dostatočne efektívne, kandidátov odmietne, alebo im priradí inú rolu. Vedci svoju teóriu dokladajú experimentami s pravákmi, ktorí sa učili kresliť ľavou rukou. Po mesiaci sa objem ich mozgu zväčšil, no o ďalšie tri týždne sa opäť vrátil do normálu. Podobný priebeh mali už pokusy s opicami, ktoré sa naučili získavať jedlo pomocou hrablí, alebo pri potkanoch, ktoré sa učili rozlišovať medzi zvukmi. Hoci tím európskych vedcov nie je autorom teórie renormalizácie mozgu, výskumníci prvýkrát koncept vztiahli na fungovanie sivej hmoty u ľudí. Domnievajú sa, že teória by mala zmeniť postupy pri neurálnych štúdiách. V tejto chvíli totiž zrejme nezachytávajú celý rozsah zmien v mozgu. „Na základe tejto teórie si správne zobrazenie zmien v mozgu vyžaduje viacero meraní v rôznymi časovými bodmi,“ vysvetľuje neurovedkyňa. DOI: 10.1016/j.tics.2017.09.008


Ruskí policajti zastrelili štyroch podozrivých z vraždy v Astracháne

Podozriví sa odmietali vzdať a začali na policajtov strieľať.

MOSKVA. Ruská polícia vo štvrtok v meste Astrachán na juhu krajiny dolapila a zabila štyroch podozrivých z vraždy dvoch policajtov. Vyšetrovací výbor Ruskej federácie (SKR) uviedol, že Národná garda objavila podozrivých, ktorí sa odmietali vzdať a spustili na mužov zákona paľbu. Počas následnej prestrelky, ku ktorej došlo v skorých ranných hodinách, boli všetci štyria ozbrojenci zabití. Zranenia utrpeli traja príslušníci Národnej gardy. K zákroku prišlo po utorkovom útoku, pri ktorom dvaja z podozrivých z bezprostrednej blízkosti zastrelili dvoch policajtov a zmocnili sa ich zbraní. Na miesto nahlásenej nehody v Leninskom obvode bola vyslaná motorizovaná hliadka samostatného práporu dopravnej polície. V čase zapisovania dopravnej nehody boli inšpektori napadnutí účastníkmi nehody, ktorí sa nachádzali v mikrobuse. Útočníci spustili paľbu na strážcov poriadku a z miesta činu utiekli. Policajti podľahli zraneniam ešte pred príchodom sanitky. Zabití policajti mali hodnosť poručíka a nadporučíka. Po podozrivých v rámci operácie Siréna pátrala polícia aj tajná služba. Incident sa stal iba niekoľko hodín po smrtiacom bombovom útoku zradikalizovaného moslima v petrohradskom metre, ktorý si vyžiadal najmenej 14 obetí na životoch. Ruské orgány sú presvedčené, že za smrteľným postrelením oboch policajtov v Astracháne sú radikálni islamisti.


V albánskej Tirane protestovali podporovatelia opozície

Demonštranti požadovali odstúpenie vlády.

TIRANA. Pred budovou parlamentu v albánskej Tirane sa zhromaždili vo štvrtok tisícky podporovateľov opozície a požadovali odstúpenie vlády, ktorá je podľa nich skorumpovaná a má väzby na organizovaný zločin. Parlament pred demonštrantmi chránili stovky policajtov aj ostnatý drôt. Štvrtkové zasadnutie parlamentu zrušili. Protest sa skončil pokojne po troch hodinách. Opoziční poslanci, ktorých vedie predseda stredopravej Demokratickej strany Lulzim Basha, podpísali rezignácie a požadujú predčasné voľby. Na proteste Basha pozval všetkých demonštrantov, aby ho nasledovali do hlavných kancelárií parlamentu, kde rozdával rezignačné listy poslancov. Neskôr sa presunuli do sídla strany, kde politik vyzval na celonárodné protesty. "Povedieme občiansky, pokojný a demokratický boj o znovunastolenie zákonnosti a demokracie v Albánsku," vyjadril sa pred protestom Basha pre agentúru The Associated Press. Vládni socialisti, ktorí majú v 140-člennom parlamente 74 kresiel, situáciu nekomentovali. Šéfka diplomacie Európskej únie Federica Mogheriniová a eurokomisár pre susedskú politiku a rozšírenie Johannes Hahn rezignáciu opozičných poslancov označili za kontraproduktívnu. Podľa nich poslanci "idú proti demokratickej voľbe Albáncov a podkopávajú proces, ktorý krajina urobila na ceste do Európskej únie". Albánsko plánuje neskôr tento rok začať rokovania o členstve v EÚ.


Maas varoval pred mlčaním, ktoré môže posilniť rasizmus

Maas sa stal prvým nemeckým ministrom zahraničných vecí po 26 rokoch, ktorý navštívil Auschwitz-Birkenau.

OSVIENČIM. Šéf nemeckej diplomacie Heiko Maas vyzval po pondelkovej návšteve niekdajšieho vyhladzovacieho tábora Auschwitz-Birkenau na území dnešného Poľska k výraznejšej angažovanosti proti rasizmu a antisemitizmu. Podľa jeho názoru "má hlasitosť rasistov a antisemitov niečo do činenia predovšetkým s mlčaním tých ostatných". V Nemecku je väčšina za otvorenosť krajiny, avšak artikuluje to v nedostatočnej miere, povedal. "Potrebujeme toto miesto, pretože naša zodpovednosť nikdy nekončí. Toto je najhoršie miesto na svete. Tu sa musíte rozhodnúť: Buď stratíte vieru v ľudskosť, alebo objavíte nádej či silu, aby ste sa postavili za ochranu ľudskej dôstojnosti," konštatoval hosť z Berlína, ktorý samotnú návštevu tábora označil za gesto "na uchovanie živej spomienky na tieto neuveriteľné krutosti". Heiko Maas, ktorého sprevádzal počas návštevy tábora jeho rezortný poľský kolega Jacek Czaputowicz, sa stal v pondelok prvým nemeckým ministrom zahraničných vecí po 26 rokoch, ktorý navštívil túto lokalitu. Naposledy tak urobil Klaus Kinkel v roku 1992. Po návšteve tábora sa ministri zahraničných vecí oboch krajín stretli na bilaterálnej schôdzke vo františkánskom kláštore v obci Harmeže vzdialenej iba necelých päť kilometrov. Nemecko a Poľsko sú susedmi, spojencami i dôležitými obchodnými partnermi. V ich vzťahoch však existuje aj určité napätie. Varšava tvrdí, že jej Berlín dlhuje asi 744 miliárd eur za škody spôsobené počas druhej svetovej vojny. Berlín zase nesúhlasí so zmenami v poľskej justícii, presadzovanými tamojšou vládnou stranou Právo a spravodlivosť (PiS) a kritizovanými aj Európskou úniou. Obaja ministri hovorili aj o situácii okolo medzičasom zmiernenej legislatívnej úpravy, ktorá pôvodne rátala aj s trestami väzenia a finančnými trestami pre všetkých, ktorí by verejne a v rozpore s faktami pripisovali zodpovednosť alebo spoluzodpovednosť za zločiny nacistov poľskému štátu. Maas sa podľa vlastných slov informoval o aktuálnom stave tejto problematiky a vyjadril nádej, že diskusia o tejto veľmi citlivej téme povedie k posilneniu povedomia všetkých zainteresovaných. Czaputowicz zdôraznil, že jeho vláda naďalej mieni požadovať náhradu za vojnové škody spôsobené Nemeckom počas druhej svetovej vojny. "Jestvuje pocit, že k Poľsku sa pristupovalo nespravodlivo, ak sa porovná, aké škody zanechala druhá svetová vojna v Poľsku a aká bola výška odškodnení v iných krajinách," citovala šéfa poľskej diplomacie tlačová agentúra DPA. Poľská vláda zatiaľ oficiálnu požiadavku voči Berlínu nevzniesla, aj keď sa o vojnových reparáciách opakovane hovorilo na úrovni vládnej strany PiS.


Recenzia: Nový Uncharted je aj v ženskej verzii dokonalou akciou

Namiesto drsného fešáka dve nebezpečné slečny a opäť poriadna dávka dobrodružstva k tomu.

Tak, ako neodmysliteľne patrí Lara Croft k hernej sérii Tomb Raider, patrí aj Nathan Drake k Uncharted. Teda patril až do najnovšieho pokračovania, v ktorom si ho vývojári dovolili nahradiť dvojicou žien. Skalní fanúšikovia nech nesmútia, zmena celej sérii len prospela a nové hrdinky dokážu spoločne roztočiť poriadne dobrodružnú akciu. Nathan teda odišiel na dôchodok a nám to nemusí vôbec vadiť. Dve hlavné hrdinky ženského pohlavia nepôsobia ako päsť na oko, veď s Chloe sme sa už stretli v dvoch dieloch série. Naopak, sú príjemným spestrením série, ktorá si po rokoch doslova pýtala zmenu podobného štýlu. Navyše zmena pohlavia nemá žiadny vplyv na hrateľnosť, tá je postavená stále na rovnakých základoch a po pár minútach hrania si ani neuvedomíte, že vlastne ovládate niekoho úplne iného. Uncharted teda zostáva vo svojom jadre rovnako zábavnou akciou s príbehom, ktorý určite nenudí, avšak tentokrát na jeho dokončenie budete potrebovať výrazne menej času ako naposledy. Pokračovanie malo pôvodne byť len doplnkom k predchádzajúceho dielu, no nakoniec z neho vývojári spravili plnohodnotný, avšak mierne kratší diel. Jeho dĺžke zodpovedá aj cena, takže namiesto 60 eur zaplatíte len približne polovicu. Na hru si pripravte približne desať hodín, teda ak neplánujete občasné zastávky pre potešenie oka. Hra totiž vyzerá veľmi pekne a pri niektorých výhľadoch budete vďační za špeciálnu funkciu na tvorbu vlastných obrázkov z hry. Prvá epizóda vás nepripraví na najväčšiu zmenu v celej hernej sérii. Je totiž presne tým, čo by sme čakali od Uncharted – má zaujímavé prostredie, dobrý spád, pár prekvapení a hlavne jasnú cestu a cieľ pri adrenalínovej naháňačke. Zvyšok hry strávite v jednom obrovskom otvorenom svete, čiže žiadna priama cesta. Do ruky dostanete jednu veľkú mapu a je len na vás, kam sa vydáte najskôr. Tento medzi vývojármi obľúbený koncept nie je vždy šťastnou voľbou a hlavne v hre typu Uncharted ani nedáva zmysel. Šoférovanie džípu bavilo po desiatich minútach jedine môjho malého syna, ktorého som nakoniec využíval na nudnú prepravu z jedného miesta na druhé. Tieto vsuvky totiž nie sú vôbec podstatné, ich jediná výhoda je tá, že si spravíte lepší prehľad o svete, v ktorom sa odohráva príbeh. Ten prehľad myslíme skutočný, keďže z vyššie položených miest je občas úchvatný výhľad. Konzola sa v týchto chvíľach dokáže poriadne zapotiť a ak ju máte schovanú v malej poličke, začne byť jej chladenie nepríjemne hlučné. Podstata hry zmenou hlavného hrdinu neutrpela, no zároveň ani nepriniesla žiadnu zásadnú zmenu okrem spomínaného otvoreného sveta. Navyše množstvo úloh je v podstate rovnakých – treba sa premiestniť, vyriešiť pár nástrah a niečo nájsť Nemyslite si ale, že vás začne čoskoro nudiť stereotyp. Jednotlivé hádanky a úlohy sú odlišné, zábavné a navyše dokážu vždy niečím prekvapiť. Ak by ste sa chvíľku nudili, stačí sa započúvať do dialógu medzi dvojicou hrdiniek, dokážu sa totiž rozprávať celé minúty. Najväčšia zábava vždy prichádza s hľadaním postupu vpred - riešenie logických hádaniek, skákanie, lezenie, či príprava taktického postupu, keď sa musíte dostať aj cez niekoľko desiatok nepriateľov. Súbojový systém súcití aj s hráčmi neobľubujúcimi presné mierenie a náročné súboje. Preto ak ste si hru kúpili hlavne kvôli príbehu a hádankám, môžete si celé to strieľanie výrazne zjednodušiť. V tomto prípade budú vaše zbrane mieriť na nepriateľov automaticky a naopak, ich zbrane vás trafia len občas. Nudné súboje síce nezačnú baviť, ale aspoň ich otravnosť výrazne klesne a nebudú obťažovať ani víkendového hráča. Záverečné odporúčanie je pozitívne, veď nový Uncharted je jednoznačne hrou, ktorú by si k svojej novej konzole mal zakúpiť skutočne každý. Mix dobrodružstva, akcie a príbehu vývojárom vyšiel aj teraz a navyše vôbec nevadí zmena hlavného hrdinu a prežiť sa dá aj zbytočne otvorený svet.


Francúz vytvoril cyklistický rekord. Má 105 rokov

Špeciálne pre neúnavného veterána vytvorili novú kategóriu "nad 105 rokov".

PARÍŽ. Francúzsky cyklista Robert Marchand utvoril vo svojich 105 rokoch nový cyklistický rekord. Špeciálne pre neúnavného veterána vytvorili novú kategóriu "nad 105 rokov", v ktorej rodák z Amiens prešiel za jednu hodinu 22 kilometrov a 547 metrov. Marchand dokázal v nedávnej minulosti jazdiť ešte rýchlejšie, pred stredajším výkonom však varoval, že práve nie je v dobrej forme. "Nevšimol som si upozornenie, že mám už len posledných 10 minút. Nebyť toho, šiel by som rýchlejšie a môj čas by bol lepší. Teraz čakám na súpera," povedal športovec narodený 26. novembra 1911, ktorému jeho tréner v mladosti povedal, že na bicykli nikdy nič nedosiahne a mal by to rovno vzdať. "Mohol byť rýchlejší, no urobil veľkú chybu. V uplynulom mesiaci prestal jesť mäso. Šokovali ho správy o tom, ako kruto sa so zvieratami zaobchádza," vysvetlila Marchandova lekárka Véronique Billatová.


Musel sa vyrovnať s kritikou. Lewandowski cíti podporu, z Bayernu neodíde

MNÍCHOV. Futbalový útočník Robert Lewandowski už nemá v úmysle opustiť klub nemeckého šampióna Bayern Mníchov. V rozhovore pre tamojší Bild sa síce posťažoval, že pred niekoľkými mesiacmi bol terčom veľkej kritiky, momentálne už ale opäť cíti podporu fanúšikov. Tridsaťročný poľský reprezentant sa musel vyrovnať s kritikou, že v semifinálovej konfrontácii s Realom Madrid v uplynulej edícii Ligy majstrov nehral dobre. Jeho poradcovia mu následne začali hľadať nové pôsobisko, v lete sa skloňoval záujem viacerých klubov, ale k prestupu neprišlo. "V apríli a máji na mňa útočil takmer každý. Od klubu som necítil žiadnu ochranu. Cítil som sa sám. Neskóroval som v dvoch či troch dôležitých zápasoch a zrazu som bol terčom útokov z každej strany. Nevidel som nikoho, kto by sa ma zastal. Ani žiadny zo šéfov klubu ma nebránil," citoval ho Bild. Po návrate do klubu z MS v Rusku, kde Poliaci vypadli v skupine a Lewandowski gólovo mlčal, sa situácia zmenila. Bayern ho odmietol predať a tréner Niko Kovač sa za neho postavil. V nemeckom Superpohári proti Frankfurtu strelil hetrik, jediným gólom rozhodol aj o postupe do 2. kola Pohára DFB cez amatérsky Drochtersen. "Opäť hrám za Bayern z plného srdca. Uvedomil som si, že fanúšikovia Mníchova stoja za mnou. Už nebudem strácať čas myšlienkami na odchod do inej krajiny," dodal.


Vedenie NAKA má Lučanského podporu, o politickom tlaku nevie

Úrad špeciálnej prokuratúry trestnú činnosť predstaviteľov štátnych a justičných orgánov.

BRATISLAVA. Policajný prezident Milan Lučanský stojí za každým zákonným rozhodnutím policajtov a vedenie NAKA má jeho podporu. Vyplýva to z jeho vyjadrenia, ktoré TASR poskytol hovorca Prezídia Policajného zboru Michal Slivka. Lučanský tiež pripomenul, že riaditeľ NAKA Branislav Zurian prijal aktívne opatrenia proti úniku informácií hneď v úvode - zúžil tím a zapojil inšpekciu ministerstva vnútra. "Ako som už povedal, každý vyšetrovateľ je procesne samostatný a nad zákonnosťou drží ochrannú ruku prokurátor. Osobne nemám informácie o tom, že by bol na policajtov vyvíjaný politický tlak," dodal. Prokurátor Úradu špeciálnej prokuratúry na pondelkovej tlačovej konferencii potvrdil informáciu, že sa podnikateľ Norbert Bödör o svojom plánovanom zadržaní dozvedel, v dôsledku čoho bol zrušený súhlas na zadržanie. Uviedol tiež, že v rámci vyšetrovania vraždy novinára Jána Kuciaka a jeho snúbenice Martiny Kušnírovej vyšetruje ÚŠP aj trestnú činnosť predstaviteľov štátnych a justičných orgánov. Opozičné hnutie OĽaNO následne vyzvalo ministerku vnútra Denisu Sakovú (Smer) a policajného prezidenta Milana Lučanského, aby vysvetlili prepojenia polície s Norbertom Bödörom a uviedli, aké opatrenia urobili pre to, aby im zamedzili.


ŠPECIÁLNE DOBRÉ RÁNOŠpeciálne Dobré ráno: Kto na Slovensku kradne európske peniaze

Čo zaznelo počas diskusie Za slušné eurofondy.

Hostia: Moderuje:  Eurofondy sa na Slovensku stali synonymom korupcie. Podozrenia sa objavovali už v minulosti a o problémoch pri ich rozdeľovaní písal aj zavraždený novinár Ján Kuciak. Vďaka nim však zaostalé regióny postupne dobiehajú tie rozvinutejšie, modernizujú sa školy či infraštruktúra. Môžu existovať dotačné schémy bez korupčných podozrení? Existuje eurofondová mafia? Aké sú mechanizmy kontroly a prevencie? Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast.


V Uruguaji sa začala legálne predávať marihuana

BUENOS AIRES. Uruguaj povolil ako prvý štát na svete od stredy legálny predaj marihuany vo vybraných lekárňach. Registrovaní užívatelia môžu v rámci celej krajiny kúpiť dva druhy konope v maximálnom množstve desať gramov za týždeň. Doteraz sa podľa úradu zodpovedného za reguláciu drogy zaregistrovalo do systému už takmer päťtisíc zákazníkov. Asi 70 percent z toho tvoria muži vo veku 30 až 44 rokov. Registrovať sa môžu pritom iba Uruguajčania alebo cudzinci, ktorí v krajine žijú najmenej rok. Gram marihuany stojí v lekárni menej ako 1,3 dolára (1,13 eura) a je tak lacnejší ako u dílerov. Balíčky budú obsahovať aj bezpečnostnú známku, ktorá zaručuje autenticitu, ako aj upozornenia o pôsobení drogy. V práci, na verejných miestach či pri šoférovaní je konzumácia drogy zakázaná. Uruguajskí zákonodarcovia schválili príslušný zákon v decembri 2013, čím spravili z Uruguaja jedinú krajinu na svete, kde sa legálne pestuje, predáva a kupuje marihuana. Celý proces však na rozdiel od napríklad Holandska kontroluje štát. Ten zároveň povolil aj obmedzené individuálne pestovanie či vznik miestnych klubov, kde si registrovaní členovia môžu časť vypeurustovanej úrody nechať pre vlastnú potrebu. Vláda odhaduje, že čierny trh tak pripraví o sedem miliónov dolárov ročne. Opatrenia majú okrem iného pomôcť oslabiť moc drogových kartelov v regióne.


Katolícka cirkev kryla dôkazy, v Austrálii zneužili kňazi vyše štyritisíc detí

Austrálska kráľovská komisia chce od kardinálov zistiť, prečo sa o desaťročiach zneužívaní nehovorilo.

SYDNEY, BRATISLAVA. Vyšetrovanie a výsluchy trvali niekoľko rokov. Keď v pondelok austrálska Kráľovská komisia zverejnila ich výsledky, zástupca katolíckej cirkvi Francis Sullivan mal pri ich komentovaní oči plné sĺz. Od roku 1950 sa zneužívania detí dopustilo až sedem percent austrálskych katolíckych kňazov. Komisia tak prvýkrát v histórii konfrontovala cirkev s konkrétnymi údajmi o zneužívaní. V priebehu 35 rokov bolo podľa serveru News.com.au obeťou zneužívania 4444 ľudí, obvineniam čelilo celkovo vyše 1265 katolíckych kňazov. „Tieto čísla sú šokujúce. Sú tragické a neospravedlniteľné,“ povedal podľa denníka Guardian Francis Sullivan, ktorý koordinuje reakciu zo strany katolíckej cirkvi. V niektorých diecézach boli štatistiky ešte znepokojujúcejšie – obvineniam čelí vyše 40 percent kňazov rehole Milosrdných bratov sv. Jána z Boha. Väčšina z týchto obvinení pritom nie je novinkou. Vatikán v roku 2013 zriadil špeciálnu komisiu, ktorá sa prípadmi zneužívania detí mala zaoberať. Reagovali tak aj na únik utajeného dokumentu z policajného vyšetrovania, ktorý riešil vyše 40 samovrážd ľudí, ktorých mali v Austrálii kňazi ako maloletých zneužívať. V médiách rezonovalo najmä minuloročné vypočúvanie austrálskeho kardinála Georgea Pella, ktorý je vatikánskym ministrom financií. „Nebudem tu obhajovať neobhájiteľné,“ povedal tretí muž Vatikánu pred kamerami aj pred vyše desiatkou ľudí, ktorí mali byť obeťami zneužívania. Podobné prípady pritom riešili v Írsku, Brazílii, Holandsku, Nemecku či v Spojených štátoch. Právna poradkyňa Gail Furnessová počas zverejňovania výsledkov prezradila aj to, že cirkev dlhú dobu nespolupracovala a odmietala vydať akékoľvek dôkazy o zneužívaní. „Deti boli ignorované či dokonca trestané. Obvinenia nikto nevyšetril. Kňazov a rehoľníkov presúvali. Farnosti a komunity, kam ich presunuli, nevedeli nič o ich minulosti,“ povedala podľa Guardianu Furnessová. Kým chlapcov zneužívali priemerne vo veku 11,6 roka, pri dievčatách bol tento vek 10,5 roka. Mnohé obvinenia pritom padli priemerne až po 33 rokoch. Komisia chce teraz za tri týždne vypočuť niekoľko arcibiskupov, aby zistila, prečo k tak širokému zneužívaniu dochádzalo a prečo ho cirkev dlhodobo kryla. Arcibiskup z Brisbane Mark Coleridge už avizoval, že cirkev musí ukázať, ako sa kultúrne zmenila a ako sa snaží podobným prípadom v budúcnosti zabrániť.


Súd navrhol Gálovi odovzdanie kauzy Volodymyra Y. na Ukrajinu

BRATISLAVA. Dlhoročná súdna kauza piatich vrážd, z ktorých je obžalovaný bos ukrajinsko-slovenského gangu Volodymyr Yegorov a jeho spoločníci, by sa mala presunúť na Ukrajinu. Ministrovi spravodlivosti Gáborovi Gálovi (Most-Híd) to navrhuje bratislavský krajský súd, potvrdil hovorca Pavol Adamčiak. Ozrejmil, že traja obžalovaní sú rovnako ako štyria poškodení ukrajinskej štátnej príslušnosti, na Ukrajine majú i trvalý pobyt. Pripomenul tiež ekonomické dôvody, ako aj to, že voči Volodymyrovi Yegorovi sa tam vedie aj iné trestné stíhanie pre závažnú trestnú činnosť. Súd preto 23. júla navrhol ministrovi, aby sa trestná vec odovzdala príslušnému justičnému orgánu na Ukrajine. Vlani v novembri to najmä z ekonomických dôvodov navrhol predsedovi súdu prokurátor Krajskej prokuratúry v Bratislave. Podľa Adamčiaka súd požiadal aj policajného pridelenca ministerstva vnútra o informáciu vo veci aktuálneho trestného stíhania či konania proti obžalovanému Yegorov. "Krajský súd v Bratislave v súčasnosti čaká na meritórne vyjadrenie oslovených inštitúcií," dodal. Naposledy sa vo veci malo konať v druhej polovici novembra minulého roku. Proces bol však odročený na neurčito. Neprišiel totiž ani jeden zo štyroch obžalovaných - Volodymyr Y., Mykola Sh., Vasyľ P. a slovenský občan Eduard V. Krajský súd štvoricu pôvodne v minulosti uznal za vinných z trestného činu vraždy a ďalších trestných činov a odsúdil na doživotné tresty odňatia slobody. Najvyšší súd však pred rokmi vec vrátil naspäť na Krajský súd. Išlo o výnimočné a úhrnné tresty, ktoré si mali odpykať v ústave s maximálnym stupňom stráženia. V roku 1998 mali zastreliť najprv dvoch členov pôvodne spoločnej podskupiny v obci Jablonica v okrese Senica. V tom istom roku zastrelili svojich dvoch ďalších bývalých komplicov v katastri mesta Stupava. Poslednú obeť postrelili na bratislavskej Kolibe, potom ju uškrtili elektrickým káblom a hodili zviazanú do Dunaja. Yegorova stíhali aj v prípade ďalších dvoch vrážd, avšak súdy ho spolu s komplicmi spod obžaloby právoplatne oslobodili. Ukrajinec, bývalý boxer, bol zatiaľ právoplatne odsúdený iba za zorganizovanie vývozu kradnutých áut do zahraničia na štyri roky, ktoré si odsedel. Podľa polície bol Yegorov hlavou zločineckej skupiny od konca 90. rokov. Gang údajne pôsobil na Slovensku, v Česku, Maďarsku, Rumunsku, na Ukrajine a v Bielorusku a okrem iného sa mal zaoberať lízingovými a poisťovacími podvodmi a krádežami áut. V súčasnosti je Volodymyr Yegorov už niekoľko rokov na Ukrajine, keď bol zo Slovenska administratívne vyhostený. Na pojednávania na slovenské súdy nedostavoval. Na Slovensku strávil vo väzbe takmer 11 rokov, keď ho vždy prepustili a hneď pri východe z ústavu na výkon trestu odňatia slobody v Bratislave ho zadržali kukláči za inú trestnú činnosť.


PODCAST ZOOMZoom: Mladí slovenskí vedci. Osobnosti, o ktorých verejnosť nevie

Letieť do vesmíru nie je jednoduché a trvá dlho, kým naozaj odštartujú. Predtým sa ale roky testuje a simuluje. A pomáhajú pri tom aj mladí šikovní Slováci. Dnes sa pozrieme za osobnosťou tohto týždňa, Marcelom Štefkom pôsobiacim v Európskej vesmírnej agentúre.